Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση που θα ληφθεί στο πλαίσιο της Επιτροπής Πρέσβεων ΑΚΕ-ΕΚ όσον αφορά το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων

(υποβλεθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συμφωνία του Κοτονού, του Ιουνίου 2000, αποδίδει κεντρικό ρόλο στον ιδιωτικό τομέα για την εκπλήρωση των βασικών στόχων της εταιρικής σχέσης ΕΕ-ΑΚΕ, δηλαδή, της μείωσης και τελικά της εξάλειψης της φτώχειας, της προώθησης της αειφόρου ανάπτυξης και της σταδιακής ένταξης των χωρών ΑΚΕ στην παγκόσμια οικονομία.

Με τη συμφωνία συστάθηκε το Κέντρο Ανάπτυξης των Επιχειρήσεων (ΚΑΕ), ως κύριος πάροχος μη χρηματοπιστωτικών υπηρεσιών σε εταιρείες και επιχειρήσεις των ΑΚΕ και για την υποστήριξη κοινών πρωτοβουλιών που εγκαινιάζονται από τις ΑΚΕ και τους επιχειρηματίες της ΕΕ. Το Κέντρο, που συστάθηκε το 1977, αν και αρχικά επικεντρώθηκε κυρίως στην εκβιομηχάνιση, επεκτάθηκε για να καλύψει τον τομέα των υπηρεσιών. Εξ ου και από ΚΒΑ (Κέντρο Βιομηχανικής Ανάπτυξης) μετονομάστηκε ΚΑΕ.

Ο ρόλος του ΚΑΕ είναι να βοηθήσει τις επιχειρήσεις της ΑΚΕ να γίνουν πιο ανταγωνιστικές, καθώς επίσης και να διευκολύνει και να προωθήσει την επιχειρηματική συνεργασία και την εταιρική σχέση μεταξύ των επιχειρήσεων της ΕΕ και των χωρών ΑΚΕ. Επίσης, συμβάλλει στην ανάπτυξη υπηρεσιών στήριξης των επιχειρήσεων, παρέχει βοήθεια για την υλοποίηση δραστηριοτήτων προώθησης των επενδύσεων και συμβάλλει στην ανάπτυξη και στη μεταφορά τεχνολογιών, τεχνογνωσίας και βέλτιστων πρακτικών στον τομέα της διοίκησης επιχειρήσεων. Για την υλοποίηση αυτών των δραστηριοτήτων, διατέθηκαν 90 εκατ. ευρώ υπέρ του ΚΑΕ στο πλαίσιο του 9ου ΕΤΑ, ποσό αυξημένο σε σχέση με το ποσό των 73 εκατ. ευρώ που είχε διατεθεί στο πλαίσιο του 8ου ΕΤΑ.

Η συμφωνία του Κοτονού, στο παράρτημα ΙΙΙ, προβλέπει ότι μετά την υπογραφή της συμφωνίας, θα θεσπιστούν το καταστατικό και ο εσωτερικός κανονισμός του Κέντρου καθώς και ο δημοσιονομικός κανονισμός του και το καθεστώς που εφαρμόζεται στο προσωπικό του. Η διαδικασία αυτή εξελίχθηκε βραδύτερα από ό,τι αναμενόταν εξαιτίας των εσωτερικών δυσχερειών του Κέντρου που οφείλονταν σε έλλειψη Διοικητικού Συμβουλίου πάνω από δύο χρόνια. Οι δυσχέρειες αυτές σήμερα έχουν αντιμετωπιστεί. Πέρυσι ορίστηκε τελικά νέο Διοικητικό Συμβούλιο το οποίο φέτος έχει ήδη πραγματοποιήσει τρεις συνεδριάσεις. Κρίνεται πλέον σκόπιμη η παρούσα απόφαση του Συμβουλίου, νομική βάση της οποίας είναι η συμφωνία του Κοτονού η οποία άρχισε να ισχύει την 1η Απριλίου 2003.

Το Συμβούλιο καλείται να εκδώσει την ακόλουθη απόφαση για τη θέση της Κοινότητας που θα ληφθεί στο πλαίσιο της Επιτροπής Πρέσβεων ΑΚΕ-ΕΚ όσον αφορά το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση που θα ληφθεί στο πλαίσιο της Επιτροπής Πρέσβεων ΑΚΕ-ΕΚ όσον αφορά το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 310 σε συνδυασμό με το άρθρο 300 παράγραφος 2 δεύτερο εδάφιο,

την εσωτερική συμφωνία [1] όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ και, ιδίως, το άρθρο 1.

[1] ΕΕ L 317, 15.12.2000, σ.376

την πρόταση της Επιτροπής,

Εκτιμώντας τα εξής:

Στο πλαίσιο της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπεγράφη στο Κοτονού, στις 23 Ιουνίου 2000 και, ιδίως, του παραρτήματος ΙΙΙ, πρέπει να θεσπιστεί το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων, εφεξής, "το Κέντρο",

ΑΠΟΦΑΣΙΖΕΙ ΤΑ ΕΞΗΣ :

Άρθρο μόνο

Η Κοινότητα υιοθετεί την ακόλουθη θέση στο πλαίσιο της Επιτροπής Πρέσβεων ΑΚΕ-ΕΚ σχετικά με το καθεστώς που εφαρμόζεται στο προσωπικό του Κέντρου, με βάση το σχέδιο απόφασης της Επιτροπής Πρέσβεων ΑΚΕ-ΕΚ που επισυνάπτεται στο παράρτημα Ι.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

.

Πρόταση

ΑΠΟΦΑΣΗ αριθ. .. ΤΗΣ ΕΠΙΤΡΟΠΗΣ ΠΡΕΣΒΕΩΝ ΑΚΕ-ΕΚ

όσον αφορά το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων

Η ΕΠΙΤΡΟΠΗ ΠΡΕΣΒΕΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού, στις 23 Ιουνίου 2000 [2], εφεξής καλούμενη "συμφωνία του Κοτονού" και, ιδίως, το άρθρο 2 παράγραφος 6 του παραρτήματος ΙΙΙ,

[2] ΕΕ L 317, 15.12.2000, σ.3

την εσωτερική συμφωνία, της 12ης Σεπτεμβρίου 2000, μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπεγράφη στο Κοτονού (Μπενίν), στις 23 Ιουνίου 2000,

την πρόταση της Επιτροπής που καταρτίστηκε σε συμφωνία με το Κέντρο Ανάπτυξης των Επιχειρήσεων,

Εκτιμώντας τα εξής:

Η Επιτροπή Πρέσβεων, μετά την υπογραφή της συμφωνίας του Κοτονού πρέπει να θεσπίσει το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων, εφεξής "το Κέντρο",

ΘΕΣΠΙΖΕΙ ΤΟ ΚΑΘΕΣΤΩΣ ΠΟΥ ΕΦΑΡΜΟΖΕΤΑΙ ΣΤΟ ΠΡΟΣΩΠΙΚΟ ΤΟΥ ΚΕΝΤΡΟΥ ΑΝΑΠΤΥΞΗΣ ΤΩΝ ΕΠΙΧΕΙΡΗΣΕΩΝ:

ΤΙΤΛΟΣ I

ΓΕΝΙΚΕΣ ΔΙΑΤΑΞΕΙΣ

Άρθρο 1

1. Το παρόν καθεστώς, εφεξής καλούμενο "παρόν καθεστώς", θεσπίζεται λαμβάνοντας υπόψη τον διεθνή και δημόσιο χαρακτήρα των δραστηριοτήτων του Κέντρου. Ειδικότερα, ρυθμίζει τα δικαιώματα και τις υποχρεώσεις του προσωπικού, τους όρους διορισμού, τους όρους κατάταξης των θέσεων και λήξης των καθηκόντων, τους όρους εργασίας, τις αποδοχές και τις κοινωνικές παροχές, το πειθαρχικό καθεστώς και τα ένδικα μέσα.

2. Το διοικητικό συμβούλιο του Κέντρου, εφεξής καλούμενο "το Διοικητικό Συμβούλιο", δύναται, εντός των ορίων του παρόντος καθεστώτος, να εγκρίνει τις προτάσεις ή τις τροποποιήσεις εσωτερικών κανόνων που υποβάλλονται από τον διευθυντή του Κέντρου, εφεξής καλούμενο "διευθυντής", που αποσκοπούν στη διευκρίνιση των αρχών που καθιερώνει το παρόν καθεστώς, ασκεί δε αυτή την αρμοδιότητα ιδίως στους τομείς που ρητώς προβλέπει το καθεστώς.

3. Το Διοικητικό Συμβούλιο κοινοποιεί στην Επιτροπή των Πρέσβεων ΑΚΕ-ΕΚ, εφεξής καλούμενη "επιτροπή", και στην Επιτροπή, προτάσεις εσωτερικών εγκεκριμένων κανόνων ή τις τροποποιήσεις εσωτερικών κανόνων που έχει εγκρίνει, το συντομότερο δυνατόν και το αργότερο σε τριάντα εργάσιμες ημέρες μετά την έγκρισή τους.

Το Διοικητικό Συμβούλιο, εάν το θεωρήσει αναγκαίο, αποφασίζει την προσωρινή και υπό όρους εφαρμογή των εσωτερικών εγκεκριμένων κανόνων ή των τροποποιήσεων των εσωτερικών κανόνων που έχει εγκρίνει. Η ημερομηνία εφαρμογής δεν μπορεί να είναι προγενέστερη της ημερομηνίας έγκρισης από το Διοικητικό Συμβούλιο.

Εντός ανώτατης προθεσμίας τριών μηνών από της κοινοποιήσεως, η επιτροπή είτε εγκρίνει τους κοινοποιηθέντες εσωτερικούς κανόνες είτε επιφέρει τροποποιήσεις.

4. Το νομικό πλαίσιο που ισχύει για τον διευθυντή, τον αναπληρωτή διευθυντή και τους υπαλλήλους του Κέντρου, κατά την έννοια του άρθρου 2, είναι η συμφωνία του Κοτονού, η συμφωνία περί της έδρας μεταξύ του Βελγίου και του Κέντρου, το καταστατικό και ο εσωτερικός κανονισμός του Κέντρου, το παρόν καθεστώς και τα παραρτήματά του, που αποτελούν αναπόσπαστο μέρος αυτού, ο δημοσιονομικός κανονισμός του Κέντρου, οι εσωτερικοί κανόνες που εγκρίνονται σύμφωνα με τις παραγράφους 2 και 3 του παρόντος άρθρου μετά την έναρξη ισχύος του παρόντος καθεστώτος, οι εσωτερικοί εκτελεστικοί κανόνες τους οποίους καθορίζει ο διευθυντής καθώς και οι τυχόν ατομικοί όροι που θεσπίζονται εγγράφως με έγκριση του Διοικητικού Συμβουλίου, είτε κατά την πρόσληψη είτε εκ των υστέρων.

5. Τα μέλη του προσωπικού τα οποία δικαιούντο επιδόματα και φορολογικές απαλλαγές δυνάμει του καθεστώτος που ίσχυε στο πλαίσιο προηγούμενων συμβάσεων, διατηρούν αυτά τα δικαιώματα και στο πλαίσιο του παρόντος καθεστώτος.

Άρθρο 2

1. Το παρόν καθεστώς καθορίζει τους όρους που εφαρμόζονται:

- στο διευθυντή και στον αναπληρωτή διευθυντή του Κέντρου,

- στους υπαλλήλους του Κέντρου,

- στους τοπικούς υπαλλήλους του Κέντρου.

2. Κατά την έννοια του παρόντος καθεστώτος, υπάλληλοι του Κέντρου είναι τα πρόσωπα που προσλαμβάνονται με σύμβαση εργασίας ορισμένου χρόνου, υπογεγραμμένη από το διευθυντή, κατά την έννοια του άρθρου 6 παράγραφος 2 στοιχεία α) και β) και σύμφωνα με τις προϋποθέσεις και τους περιορισμούς που προβλέπονται στο παρόν καθεστώς.

3. Τοπικοί υπάλληλοι, κατά την έννοια του παρόντος καθεστώτος, είναι τα πρόσωπα που προσλαμβάνονται από το Κέντρο με σύμβαση εργασίας ορισμένου χρόνου, για την άσκηση χειρωνακτικών ή υπηρετικών εργασιών σε θέση απασχόλησης μη προβλεπόμενης στο άρθρο 7 και σύμφωνα με τα κατά τόπους ειωθότα.

Άρθρο 3

1. Το Διοικητικό Συμβούλιο εγκρίνει, κατόπιν προτάσεως του διευθυντή, την πρόσληψη των υπαλλήλων των βαθμών 2.Α και 2.Β και την ανανέωση, την παράταση ή τη λύση των συμβάσεων εργασίας των υπαλλήλων, καθώς και τους τυχόν ειδικούς ατομικούς όρους που αφορούν έναν ή περισσότερους υπαλλήλους.

Ο διευθυντής εγκρίνει την πρόσληψη των τοπικών υπαλλήλων καθώς και την ανανέωση, την παράταση ή τη λύση των συμβάσεων εργασίας των τοπικών υπαλλήλων, σύμφωνα με τις συνήθεις διαδικασίες με βάση τους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

2. Ο διευθυντής ζητά την έγκριση του Διοικητικού Συμβουλίου για όλα τα θέματα που αφορούν την πρόσληψη των υπαλλήλων και την ανανέωση, την παράταση ή τη λύση των συμβάσεων εργασίας των υπαλλήλων. Τα θέματα αυτά αναφέρονται, μεταξύ άλλων, στις κενές θέσεις εργασίας, στον τρόπο δημοσίευσης των προς πλήρωση θέσεων, στις υποβληθείσες υποψηφιότητες, καθώς και στις μεθόδους και τα κριτήρια επιλογής των υποψηφίων.

Άρθρο 4

1. Συστήνονται τα εξής όργανα:

- επιτροπή προσωπικού

- επιτροπή προσλήψεων/προαγωγών

τα οποία εκτελούν τα καθήκοντα που τους ανατίθενται δυνάμει του παρόντος καθεστώτος.

Η σύνθεση και οι διαδικασίες των οργάνων αυτών καθορίζονται σύμφωνα με τις διατάξεις του παραρτήματος V του παρόντος καθεστώτος.

2. Η επιτροπή προσωπικού αντιπροσωπεύει τα συμφέροντα του προσωπικού στο Κέντρο και εξασφαλίζει τη διαρκή επαφή μεταξύ του Κέντρου και του προσωπικού. Συμβάλλει στην ομαλή λειτουργία των υπηρεσιών δίνοντας στο προσωπικό τη δυνατότητα να εκφράζει τη γνώμη του για θέματα που το αφορούν.

Η επιτροπή προσωπικού μπορεί να υποβάλει στο διευθυντή προτάσεις για τη βελτίωση των συνθηκών εργασίας του προσωπικού ή γενικά των συνθηκών διαβίωσης.

3. Ο διευθυντής πρέπει να ενημερώνεται για την εκλογή της επιτροπής προσωπικού, τις υποβληθείσες υποψηφιότητες και τις δοθείσες ψήφους. Ο διευθυντής κοινοποιεί στο Διοικητικό Συμβούλιο τα ονόματα των μελών της επιτροπής προσωπικού. Ο διευθυντής παρέχει στην επιτροπή προσωπικού εύλογες διευκολύνσεις για την άσκηση των καθηκόντων της.

4. Για κάθε κενή θέση εργασίας ή προαγωγή που προβλέπεται στον προϋπολογισμό (και σχετίζεται με σύμβαση αορίστου χρόνου) ο διευθυντής διορίζει επιτροπή προσλήψεων/προαγωγών.

Άρθρο 5

Το Κέντρο μπορεί να χρησιμοποιεί τις υπηρεσίες αποσπασμένων εμπειρογνωμόνων ή εμπειρογνωμόνων που χρηματοδοτούνται από τρίτα μέρη. Οι εν λόγω εμπειρογνώμονες υπάγονται σε εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

Ως αποσπασθείς εμπειρογνώμων νοείται ο εθνικός ή διεθνής δημόσιος υπάλληλος ή στέλεχος του ιδιωτικού τομέα, που διαθέτει προσόντα και εμπειρία ισοδύναμα προς τα απαιτούμενα για τους υπαλλήλους του Κέντρου, ο οποίος τίθεται στη διάθεση του Κέντρου ή ανταλλάσσεται με υπάλληλο του Κέντρου προσωρινά, βάσει των κανόνων της παραγράφου 1.

ΤΙΤΛΟΣ II

ΥΠΑΛΛΗΛΟΙ

ΚΕΦΑΛΑΙΟ I

ΠΡΟΣΛΗΨΗ - ΚΑΤΑΤΑΞΗ ΤΩΝ ΘΕΣΕΩΝ - ΠΙΝΑΚΕΣ ΠΡΟΣΩΠΙΚΟΥ

Άρθρο 6

1. Διορισμοί υπαλλήλων γίνονται μόνο για την πλήρωση, σύμφωνα με τις προϋποθέσεις που προβλέπει το παρόν καθεστώς, κενών θέσεων που περιλαμβάνονται στον πίνακα που προσαρτάται στον προϋπολογισμό σύμφωνα με τις διατάξεις του άρθρου 10.

2. Οι προσλήψεις του προσωπικού γίνονται σύμφωνα με μία από τις ακόλουθες συμβάσεις:

α) συμβάσεις αορίστου χρόνου

Σύμβαση η οποία εγκρίνεται από το Διοικητικό Συμβούλιο υπόκειται στα εξής:

- στη διαθεσιμότητα χρηματοδότησης

- στις διαρκείς ικανοποιητικές επιδόσεις, όπως αναφέρεται στο άρθρο 30 του παρόντος καθεστώτος

- στη συνέχιση των καθηκόντων που εκτελεί ο υπάλληλος

- στην ικανότητα εκτέλεσης των καθηκόντων όπως ορίζεται στη σύμβαση.

Εννοείται ότι η διάρκεια της "σύμβασης αορίστου χρόνου" δεν συνεπάγεται μόνιμη απασχόληση.

Είναι δυνατή η λύση κάθε σύμβασης εργασίας σε περίπτωση που επιβάλλονται πειθαρχικές κυρώσεις.

β) Συμβάσεις ορισμένου χρόνου

- Σύμβαση η οποία εγκρίνεται από το διευθυντή για την πρόσληψη υπαλλήλου που προορίζεται να καλύψει κενή θέση που περιλαμβάνεται στον κατάλογο που προσαρτάται στο τμήμα του Κέντρου το οποίο αναφέρεται στον προϋπολογισμό και την οποία η αρμόδια για τον προϋπολογισμό αρχή έχει κατατάξει ως προσωρινή. Οι συμβάσεις αυτές είναι διάρκειας το πολύ δύο ετών, μπορούν να ανανεωθούν μόνο δύο φορές για ανώτατο χρονικό διάστημα συνολικά πέντε ετών.

- Σύμβαση εγκεκριμένη από το διευθυντή για την πρόσληψη υπαλλήλου που προορίζεται να καλύψει κενή θέση που έχει συσταθεί με προγράμματα ή πόρους που διαχειρίζεται το Κέντρο.

γ) Βραχυχρόνιες συμβάσεις

Πρόκειται για συμβάσεις που εγκρίνονται από το διευθυντή για την πρόσληψη υπαλλήλων πλήρους ή μερικής απασχόλησης οι οποίοι όμως δεν είναι διορισμένοι σε θέση που περιλαμβάνεται στον κατάλογο των θέσεων εργασίας που προσαρτώνται στο τμήμα προϋπολογισμού του Κέντρου. Οι εν λόγω συμβάσεις είναι διάρκειας το ανώτερο ενός έτους μπορούν να ανανεωθούν μόνο δύο φορές, για ανώτατο χρονικό διάστημα συνολικά δύο ετών.

1. Η σύμβαση πρόσληψης υπαλλήλου, η οποία καταρτίζεται σύμφωνα με το υπόδειγμα του παραρτήματος Ι του παρόντος καθεστώτος, προσδιορίζει την ημερομηνία ενάρξεως ισχύος της σύμβασης αορίστου χρόνου, την κατηγορία, το βαθμό και το κλιμάκιο, καθώς και την υποχρέωση του υπαλλήλου να υπαχθεί στις διατάξεις του παρόντος καθεστώτος. Οποιαδήποτε προϋπηρεσία στο Κέντρο λαμβάνεται υπόψη στη σύμβαση.

Άρθρο 7

1. Οι θέσεις των υπαλλήλων που αναφέρονται στο παρόν καθεστώς κατατάσσονται, ανάλογα με τη φύση και το επίπεδο των καθηκόντων στα οποία αντιστοιχούν, σε τέσσερις κατηγορίες που ορίζονται κατά φθίνουσα ιεραρχική τάξη με τις ονομασίες: "διευθυντής", "στέλεχος", "υπάλληλος εφαρμογής" και "εκτελεστικός υπάλληλος".

2. Κάθε κατηγορία περιλαμβάνει βαθμούς και κάθε βαθμός, κλιμάκια.

Οι κατηγορίες, οι βαθμοί (με τα τυπικά καθήκοντα που αντιστοιχούν σε κάθε βαθμό) και τα κλιμάκια τα οποία προβλέπονται περιλαμβάνονται, μεταξύ άλλων στοιχείων, στον πίνακα που αναφέρεται στο παράρτημα ΙΙ του παρόντος καθεστώτος. Βάσει αυτού του πίνακα, ο διευθυντής ορίζει την περιγραφή των καθηκόντων και των αρμοδιοτήτων που συνεπάγεται κάθε θέση στο Κέντρο.

3. Η κατηγορία "στελέχη" αντιστοιχεί σε διαχειριστικά και συμβουλευτικά καθήκοντα στον τομέα της ανάπτυξης, που απαιτούν γνώσεις πανεπιστημιακού επιπέδου. Η κατηγορία αυτή περιλαμβάνει τέσσερις βαθμούς:

α) βαθμό 2.A και βαθμό 2.B που αντιστοιχούν στον τύπο καθηκόντων "κύριος εμπειρογνώμων" για τα οποία απαιτείται πτυχίο ή ισοδύναμος τίτλος, που παρέχει τη δυνατότητα πραγματοποίησης μεταπτυχιακών σπουδών, και, αντιστοίχως, ειδική επαγγελματική πείρα τουλάχιστον είκοσι και δεκαπέντε ετών μετά την απόκτηση πτυχίου.

β) βαθμό 2.C και βαθμό 2.D που αντιστοιχούν στον τύπο καθηκόντων "εμπειρογνώμων", για τα οποία απαιτείται πτυχίο ή ισοδύναμος τίτλος, που παρέχει τη δυνατότητα πραγματοποίησης μεταπτυχιακών σπουδών και, αντιστοίχως, ειδική επαγγελματική πείρα τουλάχιστον 10 και 5 ετών μετά την απόκτηση πτυχίου.

Το Διοικητικό Συμβούλιο, κατόπιν προτάσεως του διευθυντή, καθορίζει τον αριθμό των θέσεων στο βαθμό 2.A.

4. Η κατηγορία των "υπαλλήλων εφαρμογής" περιλαμβάνει τρεις βαθμούς:

α) δύο βαθμούς που αντιστοιχούν στους τύπους καθηκόντων "κύριος βοηθός" και "βοηθός γραμματείας" αντίστοιχα:

- βαθμό 3.A που απαιτεί τίτλο μεταδευτεροβάθμιων σπουδών ή ισοδύναμο στον τομέα καθηκόντων και επακόλουθη αντίστοιχη επαγγελματική πείρα τουλάχιστον 5 ετών.

- βαθμό 3.B που απαιτεί γνώσεις επιπέδου δευτεροβάθμιας εκπαίδευσης, δίπλωμα αναγνωρισμένης σχολής γραμματέων και επακόλουθη αντίστοιχη επαγγελματική πείρα τουλάχιστον 5 ετών.

β) βαθμό 3.C που αντιστοιχεί στον τύπο καθηκόντων "γραμματέας", που απαιτεί γνώσεις επιπέδου δευτεροβάθμιας εκπαίδευσης και επακόλουθη αντίστοιχη επαγγελματική πείρα τουλάχιστον 3 ετών.

5. Η κατηγορία των "εκτελεστικών υπαλλήλων" περιλαμβάνει βαθμό 4.Α που αντιστοιχεί στον τύπο καθηκόντων "υπάλληλος διοικήσεως", και περιλαμβάνει εργασίες χειρωνακτικές ή υπηρετικές που απαιτούν γνώσεις επιπέδου στοιχειώδους εκπαίδευσης, που συμπληρώνονται ενδεχομένως με τεχνικές γνώσεις, και επαγγελματική πείρα τουλάχιστον δύο ετών.

Άρθρο 8

1. Η κατάταξη του υπαλλήλου κατά το διορισμό, με διευκρίνιση της κατηγορίας, του βαθμού και του κλιμακίου, γίνεται από το διευθυντή, σύμφωνα με τον προϋπολογισμό και με τους εσωτερικούς κανόνες που έχει θεσπίσει το Διοικητικό Συμβούλιο κατόπιν προτάσεως του διευθυντή.

2. Ο προσλαμβανόμενος υπάλληλος κατατάσσεται στο πρώτο κλιμάκιο του επιπέδου του.

Ωστόσο, προκειμένου να ληφθεί υπόψη η κατάρτιση και η ειδική επαγγελματική πείρα του υπαλλήλου, ο διευθυντής είναι δυνατόν να επιτρέψει την πρόσληψη με κατάταξη στο δεύτερο κλιμάκιο.

3. Για την τοποθέτηση υπαλλήλου σε θέση που αντιστοιχεί σε βαθμό ανώτερο εκείνου στον οποίο έχει διοριστεί, απαιτείται τροποποίηση της σύμβασης εργασίας του.

Άρθρο 9

1. Ο διευθυντής τοποθετεί κάθε υπάλληλο με μετάθεση σε θέση για την οποία απαιτούνται καθήκοντα της κατηγορίας του και του βαθμού του, με μοναδικό κριτήριο το συμφέρον του Κέντρου και χωρίς να λαμβάνει υπόψη την ιθαγένεια.

2. Η τοποθέτηση υπαλλήλου σε θέση προϊσταμένου ή αναπληρωτή προϊσταμένου διοικητικής μονάδας, σε οποιοδήποτε επίπεδο, έχει πάντοτε λειτουργικό χαρακτήρα.

3. Στις τοποθετήσεις των υπαλλήλων αντικατοπτρίζεται κατά το δυνατόν η αρχή της ισομερούς συμμετοχής ΑΚΕ-ΕΚ που χαρακτηρίζει το Κέντρο.

4. Η τοποθέτηση σε θέση εκτός Βρυξελλών διέπεται από εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

Άρθρο 10

Σε πίνακα ο οποίος προσαρτάται στον ετήσιο προϋπολογισμό του Κέντρου εμφαίνονται ο αριθμός των θέσεων κάθε κατηγορίας και κάθε βαθμού και οι τυχόν κενές θέσεις.

ΚΕΦΑΛΑΙΟ II

ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ

Άρθρο 11

1. Ο υπάλληλος του Κέντρου ασκεί τα καθήκοντά του και ρυθμίζει τη συμπεριφορά του με αποκλειστικό γνώμονα τα συμφέροντα του Κέντρου, χωρίς να ζητά ή να δέχεται οδηγίες από οποιαδήποτε κυβέρνηση, αρχή, οργάνωση ή πρόσωπο ξένα προς το Κέντρο.

Δεν επιτρέπεται στον υπάλληλο να δεχθεί από οποιαδήποτε κυβέρνηση ή πηγή ξένη προς το Κέντρο, χωρίς άδεια του διευθυντή, εύνοια, δωρεά ή αμοιβή οποιασδήποτε φύσεως, εκτός εάν αφορούν υπηρεσίες που έχουν παρασχεθεί είτε πριν από τον διορισμό του είτε κατά τη διάρκεια ειδικής άδειας, και στο πλαίσιο αυτών των υπηρεσιών.

Άρθρο 12

1. Ο υπάλληλος οφείλει να απέχει από κάθε πράξη και, ειδικότερα, κάθε δημόσια έκφραση γνώμης που μπορεί να θίξει την αξιοπρέπεια του λειτουργήματός του ή τη φήμη του Κέντρου.

2. Ο υπάλληλος απέχει από την άσκηση δραστηριοτήτων, αμειβομένων ή όχι, ικανών να διακυβεύσουν την ανεξαρτησία του ή τα συμφέροντα του Κέντρου.

Άρθρο 13

Όταν ο/η νόμιμος(-η) σύζυγος υπαλλήλου ή εκείνος(-η) με τον/την οποίο(-α) συζεί ασκεί κατ'επάγγελμα κερδοσκοπική δραστηριότητα, ο υπάλληλος πρέπει να ενημερώσει σχετικά τον διευθυντή.

Στην περίπτωση που η δραστηριότητα αυτή αποδεικνύεται ασυμβίβαστη με εκείνη του υπαλλήλου ή με το συμφέρον του Κέντρου, και εάν ο υπάλληλος δεν είναι σε θέση να εγγυηθεί τον τερματισμό της εντός συγκεκριμένης και εύλογης προθεσμίας, το Διοικητικό Συμβούλιο, κατόπιν προτάσεως του διευθυντή, αποφασίζει για τη διατήρηση σε ισχύ, τη λύση ή την αναστολή της σύμβασης εργασίας του υπαλλήλου.

Άρθρο 14

Ο υπάλληλος ο οποίος, κατά την άσκηση των καθηκόντων του, αναγκάζεται να εκφέρει γνώμη για θέμα, από το χειρισμό ή τη λύση του οποίου έλκει προσωπικό συμφέρον τέτοιας φύσεως ώστε να διακυβεύεται η ανεξαρτησία του, οφείλει να ενημερώνει σχετικά τον διευθυντή.

Άρθρο 15

Μετά τη λήξη ισχύος των καθηκόντων του στο Κέντρο, ο υπάλληλος οφείλει να συνεχίσει να δεσμεύεται με την υποχρέωση να συμπεριφέρεται με ακεραιτότητα και σύνεση όσον αφορά την αποδοχή ορισμένων αξιωμάτων ή οφελών άμεσα ή έμμεσα συνδεδεμένων με το Κέντρο.

Άρθρο 16

1. Ο υπάλληλος υποχρεούται να τηρεί άκρα εχεμύθεια σε ό,τι αφορά τα γεγονότα και τις πληροφορίες που υποπίπτουν στην αντίληψή του κατά την άσκηση ή λόγω της άσκησης των καθηκόντων του. δεν επιτρέπεται να ανακοινώνει με οποιοδήποτε τρόπο, σε νομικό ή φυσικό πρόσωπο που δεν νομιμοποιείται να λαμβάνει γνώση, έγγραφο ή πληροφορία που δεν έχει δοθεί στη δημοσιότητα. Ο υπάλληλος υπόκειται στην υποχρέωση αυτή και μετά τη λήξη του διορισμού του για διάστημα δέκα ετών.

2. Χωρίς την άδεια του διευθυντή, ο υπάλληλος δεν επιτρέπεται να δημοσιεύει ή να δίνει για δημοσίευση, μόνος ή σε συνεργασία με άλλους, οποιοδήποτε κείμενο εφόσον το θέμα του άπτεται της δραστηριότητας του Κέντρου. Ο διευθυντής μπορεί να αρνηθεί την άδεια αυτή μόνο εάν κρίνει ότι η προγραμματιζόμενη δημοσίευση είναι δυνατόν να βλάψει τα συμφέροντα του Κέντρου.

Άρθρο 17

Όλα τα δικαιώματα, συμπεριλαμβανομένων των δικαιωμάτων πνευματικής ιδιοκτησίας, τα οποία αναφέρονται σε εργασίες που πραγματοποιούνται από τον υπάλληλο κατά την άσκηση των καθηκόντων του, περιέρχονται στο Κέντρο.

Άρθρο 18

Ο υπάλληλος υποχρεούται να διαμένει στον τόπο όπου έχει τοποθετηθεί ή σε τόση απόσταση από αυτόν ώστε να μην παρεμποδίζεται η άσκηση των καθηκόντων του.

Άρθρο 19

1. Ο υπάλληλος, ανεξάρτητα από τη θέση του στην ιεραρχία, υποχρεούται να επικουρεί και να συμβουλεύει τους ανωτέρους του, είναι δε υπεύθυνος για την εκτέλεση των καθηκόντων που του έχουν ανατεθεί.

2. Ο υπάλληλος ο επιφορτισμένος με τη λειτουργία μιας υπηρεσίας, είναι υπεύθυνος έναντι των προϊσταμένων του για την εξουσία η οποία του έχει παρασχεθεί και για την εκτέλεση των διαταγών που δίδει. Η προσωπική ευθύνη των υφισταμένων του δεν τον απαλλάσσει από τις ευθύνες που των βαρύνουν.

3. Εάν ο υπάλληλος θεωρήσει διαταγή που έλαβε ως αντικανονική ή εάν θεωρήσει ότι η εκτέλεσή της μπορεί να επιφέρει σοβαρές ανωμαλίες, πρέπει να εκφράσει, εν ανάγκη εγγράφως, τη γνώμη του στον ιεραρχικά ανώτερό του. Εάν ο τελευταίος εμμείνει στην εντολή εγγράφως, ο υπάλληλος πρέπει να την εκτελέσει, εκτός εάν η διαταγή αυτή αντίκειται στο ποινικό δίκαιο ή ενέχει απαράδεκτο κίνδυνο για την ασφάλειά του. Σε περίπτωση που η εντολή συνιστά παραβίαση του νόμου, ο υπάλληλος αναφέρει την υπόθεση στο διευθυντή.

Άρθρο 20

1. Ο υπάλληλος υποχρεούται να επανορθώσει, εν όλω ή εν μέρει, τη ζημία την οποία έχει υποστεί το Κέντρο λόγω βαρέος προσωπικού παραπτώματος κατά την άσκηση ή επ'ευκαιρία της άσκησης των καθηκόντων του.

2. Η αιτιολογημένη απόφαση περί επανορθώσεως της ζημίας λαμβάνεται από το Διοικητικό Συμβούλιο, κατόπιν προτάσεως του διευθυντή, τηρουμένων των τύπων της πειθαρχικής διαδικασίας.

Άρθρο 21

1. Τα προνόμια και οι ασυλίες των οποίων απολαύουν οι υπάλληλοι του Κέντρου απονέμονται αποκλειστικά προς το συμφέρον του Κέντρου. Με την επιφύλαξη των σχετικών διατάξεων του πρωτοκόλλου περί προνομίων και ασυλιών της συμφωνίας του Κοτονού, οι οποίες εφαρμόζονται στο Κέντρο και στο προσωπικό του και, αναλόγως των περιπτώσεων, της συμφωνίας περί της έδρας, οι υπάλληλοι δεν απαλλάσσονται ούτε από την εκπλήρωση των ατομικών τους υποχρεώσεων, ούτε από την τήρηση των νόμων και των αστυνομικών διατάξεων.

2. Όποτε γεννάται θέμα σχετικά με τα προνόμια και τις ασυλίες αυτές, ο συγκεκριμένος υπάλληλος πρέπει αμέσως να αναφέρει σχετικά στο διευθυντή.

Άρθρο 22

1. Το Κέντρο παρέχει βοήθεια στον υπάλληλο, ιδίως σε περίπτωση διώξεως των δραστών απειλών, προσβολών, εξυβρίσεων, δυσφημήσεων ή αποπειρών που στρέφονται κατά του προσώπου και της περιουσίας είτε του ιδίου είτε των μελών της οικογενείας του, λόγω της ιδιότητάς του και των καθηκόντων του. Το Κέντρο ευθύνεται εις ολόκληρον για την επανόρθωση της ζημίας που έχει υποστεί, στην περίπτωση αυτή, ο υπάλληλος, στο μέτρο που ο τελευταίος δεν είναι, εκ δόλου ή βαρείας αμελείας, υπαίτιος των ζημιών αυτών και δεν έχει επιτύχει επανόρθωση από το δράστη.

2. Το Κέντρο διευκολύνει την επαγγελματική επιμόρφωση του υπαλλήλου, στο μέτρο που αυτή συμβιβάζεται με τις απαιτήσεις της καλής λειτουργίας των υπηρεσιών και είναι σύμφωνη με τα συμφέροντα του Κέντρου.

Άρθρο 23

Οι υπάλληλοι απολαύουν του δικαιώματος του συνεταιρίζεσθαι. δύνανται ιδίως να είναι μέλη συνδικαλιστικών ή επαγγελματικών οργανώσεων. Η άσκηση καθηκόντων στο πλαίσιο συνδικαλιστικών ή επαγγελματικών οργανώσεων ουδόλως είναι επιζήμια για τον ενδιαφερόμενο υπάλληλο.

Άρθρο 24

1. Τα μέλη του προσωπικού μπορούν να απευθύνουν αναφορά στο διευθυντή σχετικά με θέματα που αφορούν τα καθήκοντά τους.

2. Κάθε ατομική απόφαση που λαμβάνεται κατ'εφαρμογή του παρόντος καθεστώτος κοινοποιείται εγγράφως και αμελλητί στον ενδιαφερόμενο υπάλληλο.

3. Κάθε απόφαση εις βάρος υπαλλήλου πρέπει να είναι αιτιολογημένη.

Άρθρο 25

1. Τηρείται μόνο ένας ατομικός φάκελος για κάθε υπάλληλο, ο οποίος περιέχει:

- όλα τα έγγραφα που αφορούν τη διοικητική του κατάσταση και όλες τις εκθέσεις που αφορούν την ικανότητα, την απόδοση και τη συμπεριφορά του

- τις παρατηρήσεις που έχουν διατυπωθεί από τον υπάλληλο για τα έγγραφα αυτά.

Ο υπάλληλος έχει το δικαίωμα πρόσβασης σε όλα τα έγγραφα που περιέχονται στον φάκελό του και διατηρεί το δικαίωμα αυτό για ανώτατο διάστημα δύο ετών μετά τη λήξη των καθηκόντων του.

Ο ατομικός φάκελος του υπαλλήλου είναι εμπιστευτικός και η ανάγνωσή του επιτρέπεται μόνο στα γραφεία της διοικήσεως. Αντίγραφα εγγράφων του φακέλου διαβιβάζονται στο διοικητικό δικαστήριο της ΔΟΕ σε περίπτωση που προσφυγής που αφορά τον υπάλληλο, η οποία ασκείται ενώπιον του δικαστηρίου τούτου και εφόσον το δικαστήριο το ζητήσει.

2. Κάθε έγγραφο του ατομικού φακέλου του υπαλλήλου, το οποίο αναφέρεται σε πειθαρχική κύρωση πρώτου βαθμού σύμφωνα με το άρθρο 55 παράγραφος 2, ακυρώνεται μετά τριετή περίοδο εφόσον κατά τη διάρκεια αυτής της περιόδου δεν έχει επιβληθεί στον υπάλληλο νέα πειθαρχική κύρωση.

ΚΕΦΑΛΑΙΟ III

ΠΡΟΣΛΗΨΕΙΣ - ΠΕΡΙΟΔΙΚΗ ΑΞΙΟΛΟΓΗΣΗ -

ΕΠΑΓΓΕΛΜΑΤΙΚΗ ΕΞΕΛΙΞΗ -

ΛΗΞΗ ΤΩΝ ΚΑΘΗΚΟΝΤΩΝ/ΤΗΣ ΣΥΜΒΑΣΗΣ - ΑΝΑΚΛΗΣΗ

Τμήμα 1

Προσλήψεις

Άρθρο 26

1. Οι προσλήψεις πρέπει να αποσκοπούν να εξασφαλίζουν στο Κέντρο τη συνεργασία υπαλλήλων εξαιρετικής ικανότητας, αποδόσεως και ακεραιότητας.

2. Οι υπάλληλοι επιλέγονται σε διαγωνιστική βάση, σύμφωνα με εσωτερικούς κανόνες τους οποίους θεσπίζει το Διοικητικό Συμβούλιο κατόπιν προτάσεως του διευθυντή.

3. Η διαδικασία προσλήψεων που ορίζεται με τους κανόνες που αναφέρονται στην παράγραφο 2 πρέπει να είναι ανοιχτή και διαφανής, να παρέχει δε τις ίδιες δυνατότητες συμμετοχής και διορισμού σε όλους τους υπηκόους των κρατών που υπογράφουν τη συμφωνία του Κοτονού.

Ο υπάλληλος επιλέγεται χωρίς διακρίσεις φυλής, θρησκείας ή φύλου.

Καμία θέση δεν προορίζεται αποκλειστικά για τους υπηκόους ορισμένου κράτους.

Σε περίπτωση ισοδυναμίας των επαγγελματικών προσόντων και της πείρας που απαιτούνται για το διορισμό σε ορισμένη θέση, οι προσλήψεις γίνονται στην ευρύτερη δυνατή γεωγραφική βάση μεταξύ των υπηκόων των κρατών που έχουν υπογράψει τη συμφωνία του Κοτονού.

Στους διοριζομένους υπαλλήλους αντικατοπτρίζεται κατά το δυνατόν η αρχή της ισομερούς συμμετοχής ΑΚΕ-ΕΚ που χαρακτηρίζει το Κέντρο.

Άρθρο 27

1. Διορίζονται υπάλληλοι όσοι:

α) είναι υπήκοοι ενός από τα κράτη που υπογράφουν τη συμφωνία του Κοτονού.

β) είναι στρατολογικώς εντάξει κατά την εκάστοτε εφαρμοζόμενη νομοθεσία περί στρατολογίας.

γ) παρέχουν τα εχέγγυα ικανοτήτων και ήθους που απαιτούνται για την άσκηση των καθηκόντων.

δ) προσλήφθηκαν σύμφωνα με τη διαδικασία διαγωνισμών που αναφέρεται στο άρθρο 26 παράγραφος 2.

ε) πληρούν τους όρους υγείας που απαιτούνται για την άσκηση των καθηκόντων, οι οποίοι βεβαιώνονται κατόπιν ιατρικής εξετάσεως από ιατρό που υποδεικνύει το Κέντρο.

στ) αποδεικνύουν ότι γνωρίζουν σε βάθος μία από τις δύο κύριες γλώσσες εργασίας του Κέντρου (γαλλική ή αγγλική) και ικανοποιητικά την άλλη γλώσσα εργασίας του Κέντρου, στο μέτρο που είναι αναγκαίο για την άσκηση των καθηκόντων τους.

2. Πριν από την ανάληψη των καθηκόντων, κάθε υπάλληλος προσκομίζει στο Κέντρο τα ακόλουθα έγγραφα:

α) ιατρικό πιστοποιητικό που βεβαιώνει ότι είναι ικανός να ασκήσει τα καθήκοντα για τα οποία προσλήφθηκε.

β) έγγραφο που να αποδεικνύει ότι έχει εκπληρώσει τις στρατιωτικές του υποχρεώσεις.

γ) πιστοποιητικό που αποδεικνύει ότι είναι υπήκοος ενός από τα κράτη που υπογράφουν τη συμφωνία του Κοτονού και ότι απολαύει των πολιτικών του δικαιωμάτων.

δ) τα έγγραφα οικογενειακής κατάστασης που τον αφορούν, καθώς και εκείνα που αφορούν τον/την σύζυγό του και τα συντηρούμενα τέκνα του.

3. Εφόσον του το ζητήσει το Κέντρο, ο υπάλληλος πρέπει να δεχθεί να υποβληθεί σε ιατρική εξέταση από τον ιατρό-σύμβουλο του Κέντρου πριν από τη λήξη της περιόδου δοκιμαστικής υπηρεσίας.

Άρθρο 28

1. Για την πλήρωση των κενών θέσεων, ο διευθυντής, αφού προηγουμένως εξετάσει τις δυνατότητες τοποθέτησης υπαλλήλων του Κέντρου στις θέσεις αυτές, με μετάθεση ή προαγωγή κατά βαθμό ή κατηγορία σύμφωνα με τα άρθρα 32 και 33, κινεί διαδικασία πρόσληψης σε διαγωνιστική βάση σύμφωνα με τους κανόνες που αναφέρονται στο άρθρο 4 παράγραφος 1 και στο άρθρο 26 παράγραφος 2, καθώς και στο παράρτημα V.

2. Η διαδικασία αυτή μπορεί επίσης να κινηθεί με σκοπό την κατάρτιση εφεδρικού πίνακα.

Άρθρο 29

1. Κατά την πρόσληψή του, ο υπάλληλος υποχρεούται να διανύσει περίοδο δοκιμαστικής υπηρεσίας διάρκειας έξι μηνών.

2. Υπάλληλος που δεν επέδειξε επαρκείς επαγγελματικές ικανότητες απολύεται. Ωστόσο, ο διευθυντής δύναται, σε εξαιρετικές περιστάσεις, να παρατείνει την περίοδο δοκιμαστικής υπηρεσίας το ανώτερο μέχρι έξι μήνες.

3. Εάν, κατά την περίοδο δοκιμαστικής υπηρεσίας και τις επακόλουθες παρατάσεις αυτής, ο υπάλληλος δεν είναι σε θέση να ασκήσει τα καθήκοντά του λόγω ασθενείας, άδειας μητρότητας ή ατυχήματος, για συνεχές διάστημα τουλάχιστον ενός μηνός, ο διευθυντής μπορεί να παρατείνει την περίοδο δοκιμαστικής υπηρεσίας κατά το αντίστοιχο χρονικό διάστημα.

4. Με την επιφύλαξη της παραγράφου 3 του παρόντος άρθρου, η συνολική διάρκεια της περιόδου δοκιμαστικής υπηρεσίας δεν μπορεί σε καμία περίπτωση να υπερβαίνει τους δώδεκα μήνες.

5. Ο υπάλληλος που διανύει την περίοδο δοκιμαστικής υπηρεσίας μπορεί ανά πάσα στιγμή να παραιτηθεί με προειδοποίηση ενός μηνός, εκτός εάν έχει συμφωνηθεί διαφορετικά.

Τμήμα 2

Περιοδική αξιολόγηση - Επαγγελματική εξέλιξη

Άρθρο 30

1. Κάθε δώδεκα μήνες, στο τέλος του ημερολογιακού έτους και σύμφωνα με τους εσωτερικούς κανόνες εφαρμογής που καθορίζει ο διευθυντής, η ικανότητα, η απόδοση και η συμπεριφορά του υπαλλήλου στην υπηρεσία αποτελούν αντικείμενο αξιολογικής έκθεσης που συντάσσεται από τους ανωτέρους του.

2. Η αξιολογική έκθεση γνωστοποιείται στον υπάλληλο ο οποίος έχει την ευχέρεια να επισυνάπτει κάθε παρατήρηση που θεωρεί χρήσιμη.

Άρθρο 31

1. Ο υπάλληλος, μετά από ικανοποιητική διαρκή υπηρεσία τουλάχιστον δύο ετών στον ίδιο βαθμό και στο ίδιο κλιμάκιο και εφόσον η σύμβαση εργασίας του ισχύει τουλάχιστον για ένα ακόμη μήνα μετά την εν λόγω διετία, είναι δυνατόν να προαχθεί κατά ένα κλιμάκιο στο βαθμό στον οποίον έχει καταταχθεί.

Ο προαναφερόμενος κατά κλιμάκιο προβιβασμός δεν είναι αυτόματος αλλά αποφασίζεται από το διευθυντή με γνώμονα την ικανότητα, την απόδοση και τη συμπεριφορά του υπαλλήλου, όπως αυτές εκτιμώνται από τους ανωτέρους του, επίσης δε ανάλογα με την εξέλιξη των καθηκόντων του επί το πολυπλοκότερο.

Άρθρο 32

1. Κάθε προαγωγή του υπαλλήλου κατά βαθμό γίνεται μόνο για την πλήρωση κενών θέσεων με διορισμό από το διευθυντή στον αμέσως ανώτερο βαθμό, σύμφωνα με εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

2. Ο υπάλληλος που θα διοριστεί στον αμέσως ανώτερο βαθμό της κατηγορίας στην οποία ανήκει, επιλέγεται μεταξύ των υποψηφίων υπαλλήλων που έχουν συμπληρώσει τον ελάχιστο χρόνο υπηρεσίας στον βαθμό τους, μετά από συγκριτική εξέταση των προσόντων των υποψηφίων και των εκθέσεων που συνέταξαν γι' αυτούς οι ιεραρχικώς ανώτεροί τους.

3. Ο διορισμός υπαλλήλου στην αμέσως ανώτερη κατηγορία μπορεί να γίνει μόνον κατόπιν διαγωνιστικής δοκιμασίας μεταξύ των υποψηφίων που έχουν την απαιτούμενη κατάρτιση και πείρα και έχουν συμπληρώσει τον ελάχιστο χρόνο υπηρεσίας στον βαθμό τους. Ο υπάλληλος διορίζεται στον κατώτερο βαθμό της νέας κατηγορίας.

4. Ο ελάχιστος χρόνος υπηρεσίας που απαιτείται για το δικαίωμα προαγωγής κατά βαθμό ή κατηγορία είναι δύο έτη.

Άρθρο 33

1. Ο υπάλληλος κατατάσσεται στο κλιμάκιο για το οποίο ο βασικός μισθός είναι ο πλησιέστερος προς εκείνον που εισέπραττε στον προηγούμενο βαθμό του.

2. Ο βασικός μισθός του υπαλλήλου στο νέο βαθμό αποκλείεται να είναι κατώτερος από το μισθό που εισέπραττε στον προηγούμενο βαθμό.

3. Σε καμία περίπτωση ο υπάλληλος δεν υφίσταται οικονομικές συνέπειες σε περίπτωση που, εάν δεν είχε προαχθεί, θα του είχε αποδοθεί κλιμάκιο κατ' αξίαν στον προηγούμενο βαθμό του. Σε αυτήν την περίπτωση, ο υπάλληλος λαμβάνει συμπληρωματικό κλιμάκιο την ημερομηνία κατά την οποία θα του είχε αποδοθεί κλιμάκιο κατ' αξίαν στον προηγούμενο βαθμό του.

Τμήμα 3

Ανάκληση των καθηκόντων - Λύση της σύμβασης

Άρθρο 34

Εκτός από την περίπτωση του θανάτου του, η λήξη των καθηκόντων επέρχεται:

1. Στο τέλος της προειδοποιητικής προθεσμίας μετά την πράξη παραίτησης του υπαλλήλου. Η προθεσμία αυτή καθορίζεται μεταξύ τριών και έξι μηνών, εκτός εάν ορισθεί βραχύτερη περίοδος με αμοιβαία συμφωνία.

2. Στο τέλος της προειδοποιητικής προθεσμίας μετά από κοινοποίηση σχετικής απόφασης από το Κέντρο.

Η διάρκεια της προειδοποιητικής προθεσμίας υπολογίζεται με βάση ένα μήνα για κάθε συμπληρωμένο έτος υπηρεσίας, και σε κάθε περίπτωση μεταξύ τριών και εννέα μηνών. Ωστόσο, η προειδοποιητική προθεσμία δεν μπορεί να αρχίσει κατά τη διάρκεια άδειας μητρότητας ή αναρρωτικής άδειας, υπό την προϋπόθεση ότι η εν λόγω αναρρωτική άδεια δεν υπερβαίνει τους τρεις μήνες. Επιπλέον, η προειδοποιητική προθεσμία αναστέλλεται κατά την άδεια μητρότητας ή την αναρρωτική άδεια, με βάση τα προαναφερόμενα όρια.

3. Στο τέλος του μηνός εντός του οποίου ο υπάλληλος συμπληρώνει το 65ο έτος της ηλικίας του.

4. Για την αποτελεσματική λειτουργία του Κέντρου, είναι δυνατόν να επέλθει λύση της σύμβασης εργασίας υπαλλήλου σε περίπτωση ανικανότητας ή αδυναμίας εκπλήρωσης των καθηκόντων του κατά την άσκηση των δραστηριοτήτων του, σύμφωνα με το άρθρο 55 του παρόντος καθεστώτος.

5. Σε περίπτωση παύσης λειτουργίας του Κέντρου, κυρίως λόγω έλλειψης κεφαλαίων, ο υπάλληλος δικαιούται αποζημίωσης ίσης προς τον ακαθάριστο βασικό μισθό ενός μηνός ανά συμπληρωθέν έτος εργασίας, για μέγιστο διάστημα δώδεκα μηνών. Ο εν λόγω υπολογισμός γίνεται με βάση τον τελευταίο ακαθάριστο βασικό μηνιαίο μισθό του υπαλλήλου.

6. Σε περίπτωση απολύσεως, ο ενδιαφερόμενος υπάλληλος λαμβάνει προειδοποίηση όπως προβλέπεται στην ανωτέρω παράγραφο 2 και αποζημίωση όπως ορίζεται στην παράγραφο 5.

Άρθρο 35

Η σύμβαση ενός υπαλλήλου μπορεί να λυθεί χωρίς προειδοποίηση με πρωτοβουλία του διευθυντή:

α) Κατά τη διάρκεια ή κατά τη λήξη της περιόδου δοκιμασίας, κατά τα οριζόμενα στο άρθρο 29 παράγραφος 2

β) εάν ο υπάλληλος πάψει να συγκεντρώνει τις προϋποθέσεις του άρθρου 27 παράγραφος 1

γ) στην περίπτωση του άρθρου 36

δ) στην περίπτωση του άρθρου 37

Άρθρο 36

1. Εάν ο υπάλληλος διαπράξει σοβαρή παράβαση των υποχρεώσεών του από δόλο ή αμέλεια, είναι δυνατή η λύση της σύμβασης εργασίας αυτού χωρίς προειδοποίηση για πειθαρχικούς λόγους, μόλις περατωθεί η πειθαρχική διαδικασία η προβλεπόμενη στο κεφάλαιο VI του παρόντος τίτλου. Η απόφαση σχετικά με τη λύση της σύμβασης λαμβάνεται από το διευθυντή, απαιτείται δε να έχει δοθεί στον ενδιαφερόμενο η δυνατότητα να υπερασπίσει τον εαυτό του.

2. Πριν από τη λύση της σύμβασης του υπαλλήλου, είναι δυνατή η αναστολή της υπαλληλικής σχέσης υπό τους όρους που προβλέπονται στο άρθρο 57.

3. Σε περίπτωση ανάκλησης των καθηκόντων σύμφωνα με την παράγραφο 1 του παρόντος άρθρου, ο διευθυντής μπορεί να προτείνει στο Διοικητικό Συμβούλιο να αποφασίσει να περιορίσει ή να αφαιρέσει το δικαίωμα του ενδιαφερομένου προς είσπραξη των αποζημιώσεων και προς επιστροφή των εξόδων που προβλέπονται στους κανόνες που αναφέρονται στα άρθρα 46 και 52.

Άρθρο 37

1. Το Κέντρο ανακαλεί χωρίς προειδοποίηση το διορισμό ενός υπαλλήλου, μόλις ο διευθυντής διαπιστώσει ότι κατά το διορισμό του, ο ενδιαφερόμενος υπέβαλε εν γνώσει του ψευδή στοιχεία σχετικά με τα επαγγελματικά του προσόντα ή με τις κατά το άρθρο 27 παράγραφος 1 προϋποθέσεις.

2. Στην περίπτωση αυτή, την ανάκληση αποφασίζει το Διοικητικό Συμβούλιο κατόπιν προτάσεως του διευθυντή, αφού απολογηθεί ο ενδιαφερόμενος και ολοκληρωθεί η πειθαρχική διαδικασία η προβλεπόμενη στο κεφάλαιο VI του παρόντος τίτλου.

3. Πριν από τη λύση της σύμβασης του υπαλλήλου, είναι δυνατή η αναστολή της υπαλληλικής σχέσης, κατά τα οριζόμενα στο άρθρο 57.

Εφαρμόζονται οι διατάξεις του άρθρου 36 παράγραφος 3.

ΚΕΦΑΛΑΙΟ IV

ΣΥΝΘΗΚΕΣ ΕΡΓΑΣΙΑΣ

Τμήμα 1

Διάρκεια εργασίας

Άρθρο 38

1. Ο εν ενεργεία υπάλληλος είναι διαρκώς στη διάθεση του Κέντρου.

Η κανονική όμως διάρκεια εργασίας δεν υπερβαίνει τις 37,5 ώρες εβδομαδιαίως, που πραγματοποιούνται σύμφωνα με γενικό ωράριο καθοριζόμενο από τους εσωτερικούς κανόνες εφαρμογής οι οποίοι ορίζονται από το διευθυντή.

2. Κατ' εξαίρεση και για λόγους δεόντως αιτιολογημένους, ο διευθυντής δύναται να επιτρέψει στον υπάλληλο να εργάζεται με μειωμένο ωράριο, εφόσον κρίνει ότι το μέτρο αυτό ανταποκρίνεται στο συμφέρον του Κέντρου.

Οι τρόποι χορήγησης της άδειας αυτής καθορίζονται με τους εσωτερικούς κανόνες εφαρμογής που ορίζονται από το διευθυντή.

Άρθρο 39

1. Ο υπάλληλος είναι δυνατόν να υποχρεωθεί σε πραγματοποίηση υπερωριών σε περίπτωση επείγουσας ανάγκης ή εξαιρετικού φόρτου εργασίας. Η νυκτερινή εργασία καθώς και η εργασία κατά τις Κυριακές και εορτές επιτρέπεται μόνο σύμφωνα με τους εσωτερικούς κανόνες εφαρμογής που καθορίζει ο διευθυντής.

2. Δεν επιτρέπεται να ζητηθεί από τον υπάλληλο η πραγματοποίηση υπερωριών άνω των 150 ωρών ανά εξάμηνο.

3. Οι υπάλληλοι που ανήκουν στις κατηγορίες "στελέχη" και "υπάλληλοι εφαρμογής" δεν δικαιούνται αμοιβής ούτε άλλου ανταλλάγματος για τις υπερωρίες τους.

Τηρουμένων των όρων που καθορίζονται στους εσωτερικούς κανόνες εφαρμογής που αναφέρονται στην παράγραφο 1, οι υπάλληλοι της κατηγορίας "εκτελεστικοί υπάλληλοι" δικαιούνται άδειας ανάπαυσης μετά την πραγματοποίηση υπερωριών. Εάν λόγω των αναγκών της υπηρεσίας δεν είναι δυνατή η παροχή αυτής της άδειας εντός έξι μηνών από την ημερομηνία της υπερωρίας, παρέχεται αυτομάτως αμοιβή ανά ώρα υπερωριακής εργασίας, η οποία καθορίζεται στους εν λόγω κανόνες.

Τμήμα 2

Άδειες

Άρθρο 40

1. Για κάθε ημερολογιακό έτος, ο υπάλληλος δικαιούται κανονική άδεια τουλάχιστον 24 και κατ' ανώτατο όριο 30 εργασίμων ημερών, κατά τα οριζόμενα στους εσωτερικούς κανόνες εφαρμογής που καθορίζει ο διευθυντής. Οι κανόνες αυτοί διέπουν τους όρους μεταφοράς ημερών αδείας από ένα ημερολογιακό έτος στο επόμενο.

2. Πέραν της κανονικής αδείας, είναι δυνατόν ο διευθυντής να χορηγήσει κατ' εξαίρεση στον υπάλληλο ειδική άδεια κατόπιν αιτήσεώς του. Οι λεπτομέρειες σχετικά με τη χορήγηση αυτής της άδειας καθορίζονται στους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

Άρθρο 41

Πέραν των κατά το άρθρο 40 αδειών, οι γυναίκες υπάλληλοι δικαιούνται άδεια μετ' αποδοχών λόγω τοκετού, εφόσον προσκομίσουν σχετικό ιατρικό πιστοποιητικό. Η άδεια αρχίζει κανονικά έξι εβδομάδες πριν από την πιθανολογούμενη ημερομηνία τοκετού, η οποία εμφαίνεται στο πιστοποιητικό, λήγει δε κανονικά 10 εβδομάδες μετά τον τοκετό, χωρίς να δύναται η άδεια αυτή να είναι κατώτερη από 16 εβδομάδες.

Ωστόσο, εάν επιτρέπεται ιατρικώς, η ενδιαφερόμενη υπάλληλος μπορεί να αρχίσει την άδεια μητρότητας σε ημερομηνία που απέχει λιγότερο από 6 εβδομάδες από την πιθανολογούμενη ημερομηνία τοκετού, οπότε οι 10 εβδομάδες της μετά τον τοκετό άδειας προσαυξάνονται κατά χρόνο ίσο με το διάστημα στο οποίο η ενδιαφερομένη εργάστηκε μεταξύ της έκτης εβδομάδας προ του τοκετού και της ημερομηνίας του τοκετού.

Οι άνδρες υπάλληλοι δικαιούνται άδεια πατρότητας διάρκειας πέντε εργάσιμων ημερών εντός δέκα εβδομάδων από την ημερομηνία τοκετού.

Άρθρο 42

Εάν ο υπάλληλος αποδεικνύει ότι κωλύεται να ασκήσει τα καθήκοντά του λόγω ασθενείας ή ατυχήματος, απολαύει αυτοδικαίως αναρρωτικής άδειας, κατά τα οριζόμενα στους εσωτερικούς κανόνες τους οποίους θεσπίζει το Διοικητικό Συμβούλιο κατόπιν προτάσεως του διευθυντή. Το Κέντρο έχει τη διακριτική ευχέρεια να ζητήσει ιατρική γνωμοδότηση.

Άρθρο 43

Η ετήσια άδεια του υπαλλήλου στον οποίο επιτρέπεται να εργάζεται με μειωμένο ωράριο ελαττώνεται, κατά τη διάρκεια της δραστηριότητας αυτής, στο ήμισυ. Τα κλάσματα ημέρας που αφαιρούνται υπολογίζονται σε αναλογική βάση, σύμφωνα με τους εσωτερικούς κανόνες εφαρμογής που καθορίζονται από το διευθυντή.

Άρθρο 44

1. Πέραν των περιπτώσεων ασθενείας και ατυχήματος, ο υπάλληλος δεν δικαιούται να απουσιάσει χωρίς προηγούμενη σχετική άδεια από τον ιεραρχικά ανώτερό του. Με την επιφύλαξη της ενδεχόμενης εφαρμογής των προβλεπόμενων πειθαρχικών διατάξεων, κάθε παράτυπη απουσία που έχει δεόντως διαπιστωθεί καταλογίζεται στη διάρκεια της ετήσιας άδειας του ενδιαφερομένου. Σε περίπτωση εξαντλήσεως της άδειας αυτής, ο υπάλληλος στερείται του δικαιώματος επί των αποδοχών του για την αντίστοιχη περίοδο.

2. Όταν ο υπάλληλος επιθυμεί να περάσει την αναρρωτική άδεια εκτός του τόπου στον οποίο υπηρετεί, απαιτείται προηγούμενη άδεια από το διευθυντή.

3. Αν συντρέχουν εξαιρετικές περιστάσεις, είναι δυνατόν να χορηγηθεί στον υπάλληλο, κατόπιν αιτήσεώς του, και με τη διακριτική ευχέρεια του διευθυντή, άδεια άνευ αποδοχών για προσωπικούς λόγους. Η διάρκεια της άδειας αυτής δεν υπερβαίνει το ένα έτος ανά δεκαπενταετή περίοδο.

Κατά τη διάρκεια της εν λόγω περιόδου, ο υπάλληλος δεν απολαύει προαγωγής σε κλιμάκιο, η δε περίοδος απουσίας με άδεια άνευ αποδοχών δεν λαμβάνεται υπόψη για τον υπολογισμό της ελάχιστης περιόδου που ορίζεται στο άρθρο 31 παράγραφος 1 και 2.

Οι κανόνες που ισχύουν για την άδεια άνευ αποδοχών καθορίζονται στους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

4. Στο τέλος κάθε δεκαοκτάμηνης περιόδου συνεχούς υπηρεσίας, οι υπάλληλοι, οι νόμιμοι σύζυγοι αυτών και τα συντηρούμενα τέκνα τους δικαιούνται ταξίδι μετ'επιστροφής στον τόπο καταγωγής τους, σύμφωνα με τους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

Τμήμα 3

Αργίες

Άρθρο 45

Ο κατάλογος των αργιών καταρτίζεται από το διευθυντή.

ΚΕΦΑΛΑΙΟ V

ΑΠΟΔΟΧΕΣ ΚΑΙ ΕΠΙΣΤΡΟΦΗ ΕΞΟΔΩΝ

Άρθρο 46

1. Σύμφωνα με τις προϋποθέσεις που καθορίζονται στους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή και εκτός ρητών αντιθέτων διατάξεων, ο υπάλληλος δικαιούται αποδοχών αντίστοιχων με την κατηγορία, το βαθμό και το κλιμάκιό του εκ μόνου του γεγονότος του διορισμού του.

Δεν δύναται να παραιτηθεί αυτού του δικαιώματος.

2. Οι αποδοχές αυτές περιλαμβάνουν βασικό μισθό, οικογενειακά επιδόματα και αποζημιώσεις.

Άρθρο 47

Η αμοιβή των υπαλλήλων εκφράζεται και καταβάλλεται σε ευρώ.

Άρθρο 48

Κατόπιν προτάσεως του διευθυντή, το Διοικητικό Συμβούλιο εγκρίνει την αναπροσαρμογή των αποδοχών σε ετήσια βάση, με βάση τη μεθοδολογία που έχει συμφωνηθεί από το Συμβούλιο Υπουργών της ΕΚ για το προσωπικό των Κοινοτήτων.

Άρθρο 49

Οι μηνιαίοι βασικοί μισθοί ορίζονται για κάθε κατηγορία, βαθμό και κλιμάκιο σύμφωνα με τον πίνακα που αναφέρεται στο παράρτημα ΙΙ του παρόντος καθεστώτος.

Άρθρο 50

1. Τα οικογενειακά επιδόματα τα οποία δικαιούται ο υπάλληλος καθορίζονται στους κανόνες που αναφέρονται στο άρθρο 46 και περιλαμβάνουν:

α) το επίδομα στέγης.

β) το επίδομα συντηρουμένων τέκνων.

γ) το σχολικό επίδομα.

2. Οι υπάλληλοι που δικαιούνται οικογενειακών επιδομάτων τα οποία αναφέρονται στο παρόν άρθρο υποχρεούνται να δηλώνουν τα επιδόματα της ιδίας φύσεως που καταβάλλονται από άλλη πηγή, προκειμένου τα τελευταία να αφαιρεθούν από εκείνα που καταβάλλονται δυνάμει του παρόντος καθεστώτος.

3. Το επίδομα συντηρουμένου τέκνου δύναται να διπλασιασθεί κατόπιν ειδικής και αιτιολογημένης αποφάσεως του διευθυντή που λαμβάνεται βάσει αποδεικτικών ιατρικών εγγράφων συντεταγμένων από ιατρό που ορίζει το Κέντρο, από τα οποία προκύπτει ότι το εν λόγω τέκνο επιβάλλει στον υπάλληλο δυσβάστακτα οικονομικά βάρη που απορρέουν από διανοητική ή φυσική αναπηρία από την οποία έχει προσβληθεί το τέκνο.

Άρθρο 51

Σε περίπτωση θανάτου του υπαλλήλου διαρκούσης της υπαλληλικής σχέσεως, ο/η επιζών(-ώσα) νόμιμος σύζυγος ή τα συντηρούμενα τέκνα δικαιούνται των συνολικών αποδοχών του αποθανόντος μέχρι το τέλος του έκτου μήνα που ακολουθεί το μήνα του θανάτου.

Άρθρο 52

Σύμφωνα με τις προϋποθέσεις που καθορίζονται στους εσωτερικούς κανόνες που αναφέρονται στο άρθρο 46, ο υπάλληλος δικαιούται επιστροφής των εξόδων, στα οποία υποβλήθηκε λόγω της αναλήψεως των καθηκόντων του, της μεταθέσεως, της περιοδικής αδείας του στον τόπο καταγωγής ή της λήξεως των καθηκόντων του, καθώς και της επιστροφής των εξόδων στα οποία υπεβλήθη κατά την άσκηση ή επ' ευκαιρία της άσκησης των καθηκόντων του, με την επιφύλαξη των διατάξεων του άρθρου 36 παράγραφος 3.

Άρθρο 53

1. Σε περίπτωση θανάτου ενός υπαλλήλου, του/της νόμιμου συζύγου ή του συντηρούμενου τέκνου, τα έξοδα μεταφοράς της σορού από τον τόπο εργασίας στον τόπο καταγωγής του υπαλλήλου επιστρέφονται από το Κέντρο. Προς τούτο, το Κέντρο μπορεί να χορηγήσει προκαταβολή.

Επιστρέφονται επίσης από το Κέντρο τα έξοδα ταξιδίου, καθώς και τα έξοδα μεταφοράς της οικοσκευής των επιζώντων προσώπων που αναφέρονται στο πρώτο εδάφιο, οι οποίοι επιστρέφουν στον τόπο καταγωγής του αποθανόντος υπαλλήλου.

2. Σε περίπτωση θανάτου του υπαλλήλου κατά τη διάρκεια αποστολής, το Κέντρο επιστρέφει τα έξοδα μεταφοράς της σορού από τον τόπο στον οποίο επήλθε ο θάνατος μέχρι τον τόπο καταγωγής του υπαλλήλου.

Άρθρο 54

Κάθε ποσό που ελήφθη αχρεωστήτως επιστρέφεται εάν ο λαβών γνώριζε την αντικανονικότητα της καταβολής ή εάν η αντικανονικότητα ήταν τόσο εμφανής ώστε δεν ήταν δυνατό να την αγνοεί. Η διαδικασία επιστροφής καθορίζεται από το διευθυντή.

ΚΕΦΑΛΑΙΟ VI

ΠΕΙΘΑΡΧΙΚΕΣ ΔΙΑΤΑΞΕΙΣ

Άρθρο 55

1. Κάθε παράλειψη των υποχρεώσεων που έχει αναλάβει ο υπάλληλος δυνάμει του παρόντος καθεστώτος, η οποία γίνεται εκουσίως ή εξ αμελείας, αποτελεί λόγο πειθαρχικής κυρώσεως.

2. Οι πειθαρχικές κυρώσεις είναι οι ακόλουθες:

- κυρώσεις πρώτου βαθμού:

α) έγγραφη προειδοποίηση

β) επίπληξη

- κυρώσεις δευτέρου βαθμού:

α) προσωρινή αναστολή της προαγωγής κατά κλιμάκιο

β) υποβιβασμός κατά βαθμό ή κατηγορία

γ) ανάκληση του διορισμού.

3. Δεν επιβάλλονται πλείονες της μιας πειθαρχικές ποινές για ένα και το αυτό παράπτωμα.

Άρθρο 56

1. Ο διευθυντής δύναται να επιβάλει την κύρωση της έγγραφης προειδοποίησης και της επίπληξης, χωρίς διαβούλευση με το Διοικητικό Συμβούλιο, προτάσει του ιεραρχικώς ανωτέρου του υπαλλήλου ή με δική του πρωτοβουλία και μετά από ακρόαση του ενδιαφερομένου. Ο υπάλληλος έχει το δικαίωμα εάν το επιθυμεί να απαντήσει στην έγγραφη προειδοποίηση ή στην επίπληξη. Η απάντηση του υπαλλήλου φυλάσσεται στον ατομικό φάκελο αυτού.

2. Οι άλλες κυρώσεις επιβάλλονται από το Διοικητικό Συμβούλιο μετά το πέρας της πειθαρχικής διαδικασίας που προβλέπεται στο άρθρο 58. Η διαδικασία αυτή κινείται με πρωτοβουλία του διευθυντή μετά από ακρόαση του ενδιαφερομένου.

Άρθρο 57

1. Σε περίπτωση βαρέος παραπτώματος που αποδίδεται στον υπάλληλο, είτε πρόκειται για παράλειψη των επαγγελματικών υποχρεώσεών του είτε για παράβαση του κοινού δικαίου, ο διευθυντής δύναται να προβεί στην αναστολή ασκήσεως των καθηκόντων του εν λόγω υπαλλήλου. Η απόφαση αυτή λαμβάνεται προληπτικά εντός τεσσάρων ημερών αφ' ης στιγμής ο διευθυντής έλαβε γνώση του επίδικου περιστατικού.

2. Η απόφαση με την οποία απαγγέλλεται η αναστολή ασκήσεως των καθηκόντων του υπαλλήλου πρέπει να καθορίζει εάν ο ενδιαφερόμενος, κατά τη διάρκεια της αναστολής, διατηρεί το δικαίωμα επί των αποδοχών του ή να καθορίζει το ποσό της παρακράτησης που αυτός υφίσταται, χωρίς η παρακράτηση να δύναται να είναι μεγαλύτερη του ημίσεος του βασικού του μισθού.

3. Εάν δεν έχει ληφθεί απόφαση εντός διμήνου από την ημερομηνία ενάρξεως ισχύος της απόφασης περί αναστολής ασκήσεως των καθηκόντων του υπαλλήλου, η διατήρηση αυτής της αναστολής πρέπει να επιβεβαιωθεί από το Διοικητικό Συμβούλιο.

4. Εάν δεν έχει ληφθεί απόφαση εντός τετραμήνου από την ημερομηνία ενάρξεως ισχύος της απόφασης περί αναστολής ασκήσεως των καθηκόντων του υπαλλήλου, ο ενδιαφερόμενος λαμβάνει εκ νέου όλες τις αποδοχές του.

5. Εάν, κατά τη λήξη της πειθαρχικής διαδικασίας, δεν έχει επιβληθεί καμία κύρωση στον ενδιαφερόμενο, ή εάν του έχει απευθυνθεί μόνο έγγραφη προειδοποίηση ή επίπληξη, έχει δικαίωμα επιστροφής των παρακρατήσεων επί των αποδοχών του.

6. Εντούτοις, εάν ο υπάλληλος διώκεται ποινικώς για τις ίδιες πράξεις, η κατάστασή του ρυθμίζεται οριστικά μόνο μετά την έκδοση αμετακλήτου δικαστικής αποφάσεως.

Άρθρο 58

1. Ο διευθυντής αρχίζει πειθαρχική διαδικασία, στο πλαίσιο της οποίας ερευνητική επιτροπή ad hoc υποβάλλει έκθεση στο διευθυντή, στην οποία αναφέρονται σαφώς οι παράνομες πράξεις οι αποδιδόμενες στον υπάλληλο και, εάν απαιτείται, οι περιστάσεις υπό τις οποίες διαπράχθηκαν.

Η εν λόγω έκθεση διαβιβάζεται στον πρόεδρο του Διοικητικού Συμβουλίου ο οποίος την κοινοποιεί στον ενδιαφερόμενο εγγράφως.

Η μη παραλαβή της επιστολής εξ υπαιτιότητος του υπαλλήλου ή η άρνησή του να υπογράψει το αποδεικτικό παραλαβής ισοδυναμεί με κοινοποίηση.

2. Η σύνθεση και οι διαδικασίες της ερευνητικής επιτροπής ad hoc καθορίζονται στους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

ΤΙΤΛΟΣ III

ΔΙΕΥΘΥΝΤΗΣ ΚΑΙ ΑΝΑΠΛΗΡΩΤΗΣ ΔΙΕΥΘΥΝΤΗΣ

Άρθρο 59

1. Οι διατάξεις του παρόντος καθεστώτος με τις οποίες θεσπίζονται δικαιώματα και υποχρεώσεις των υπαλλήλων εφαρμόζονται κατ' αναλογία στο διευθυντή και στον αναπληρωτή διευθυντή.

2. Όπου, στο πλαίσιο του παρόντος καθεστώτος, προβλέπεται ότι ο διευθυντής λαμβάνει αποφάσεις για τους υπαλλήλους και τους τοπικούς υπαλλήλους, οι αντίστοιχες αποφάσεις για το διευθυντή και τον αναπληρωτή διευθυντή λαμβάνονται από το Διοικητικό Συμβούλιο.

Επίσης, οσάκις προβλέπεται ότι οι υπάλληλοι και οι τοπικοί υπάλληλοι παρέχουν πληροφορίες στο διευθυντή, ο διευθυντής και ο αναπληρωτής διευθυντής παρέχουν πληροφορίες αυτού του είδους στο Διοικητικό Συμβούλιο.

ΤΙΤΛΟΣ IV

ΚΟΙΝΩΝΙΚΕΣ ΚΑΙ ΦΟΡΟΛΟΓΙΚΕΣ ΔΙΑΤΑΞΕΙΣ

ΚΑΙ ΔΙΑΤΑΞΕΙΣ ΠΕΡΙ ΕΝΔΙΚΩΝ ΜΕΣΩΝ

ΚΕΦΑΛΑΙΟ I

ΚΟΙΝΩΝΙΚΕΣ ΔΙΑΤΑΞΕΙΣ

Τμήμα 1

Κοινωνική ασφάλιση

Άρθρο 60

1. Όσον αφορά την κοινωνική ασφάλιση, ο υπάλληλος, ο αναπληρωτής διευθυντής, ο διευθυντής και, εφόσον χρειάζεται, τα νόμιμα μέλη των οικογενειών τους τα αναγνωρισμένα από το Κέντρο, μπορούν να επιλέξουν μεταξύ του καθεστώτος του κράτους στο οποίο εδρεύει το Κέντρο, του καθεστώτος του κράτους στο οποίο διέμεναν πριν από την ανάληψη των καθηκόντων τους ή του καθεστώτος του κράτους του οποίου έχουν την ιθαγένεια, ή οποιουδήποτε ιδιωτικού καθεστώτος με το οποίο το Κέντρο έχει υπογράψει συμφωνία.

Ωστόσο, το εν λόγω δικαίωμα ασκείται μόνον άπαξ και εντός τριμήνου από την ημερομηνία διορισμού, παράγει δε αποτελέσματα από την ημερομηνία ανάληψης των καθηκόντων.

2. Κατά των κινδύνων ασθενείας καλύπτονται ο υπάλληλος, ο αναπληρωτής διευθυντής, ο διευθυντής και ο/η νόμιμος σύζυγος εφόσον δεν δικαιούνται παροχών της αυτής φύσεως και του αυτού επιπέδου κατ'εφαρμογήν άλλων νομοθετικών ή διοικητικών διατάξεων, καθώς και τα συντηρούμενα τέκνα τους κατά την έννοια των εσωτερικών κανόνων. Ο βαθμός κάλυψης των κινδύνων αυτών ορίζεται στους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

3. Οι αναγκαίες συνεισφορές για την εξασφάλιση της κάλυψης των κινδύνων ασθενείας βαρύνουν τον υπάλληλο και το Κέντρο σύμφωνα με τους εσωτερικούς κανόνες που μνημονεύονται στην παράγραφο 2.

Άρθρο 61

1. Υπό τους όρους που καθορίζονται στους εσωτερικούς κανόνες που αναφέρονται στο άρθρο 60, ο υπάλληλος, ο αναπληρωτής διευθυντής και ο διευθυντής καλύπτονται, από την ημερομηνία ανάληψης των καθηκόντων τους, έναντι των κινδύνων επαγγελματικής νόσου και ατυχήματος, συμμετέχουν δε υποχρεωτικά στην κάλυψη των κινδύνων αυτών.

2. Στους εσωτερικούς κανόνες που αναφέρονται στην παράγραφο 1 διευκρινίζεται ποιοι κίνδυνοι δεν καλύπτονται, ποιες παροχές είναι κατοχυρωμένες και ποια έξοδα καλύπτονται.

Άρθρο 62

1. Εάν ο υπάλληλος, ο αναπληρωτής διευθυντής ή ο διευθυντής αποκτήσει παιδί, καταβάλλεται εφ' άπαξ επίδομα στο πρόσωπο το οποίο ασκεί πράγματι τη φροντίδα του παιδιού, σύμφωνα με τα οριζόμενα στους εσωτερικούς κανόνες που αναφέρονται στο άρθρο 60.

2. Ο δικαιούχος του δικαιώματος τοκετού υποχρεούται να δηλώσει τα ιδίου είδους επιδόματα που εισπράττει από άλλη πηγή για το ίδιο παιδί. τα επιδόματα αυτά αφαιρούνται από το επίδομα που αναφέρεται στην παράγραφο 1. Εάν και οι δύο γονείς ανήκουν στο προσωπικό του Κέντρου και συγκεντρώνουν τις προϋποθέσεις χορήγησης του επιδόματος, το επίδομα καταβάλλεται μία μόνο φορά.

Τμήμα 2

Ταμείο Προνοίας

Άρθρο 63

1. Σύμφωνα με τους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή, το Κέντρο συγκροτεί ταμείο προνοίας για τους υπαλλήλους, τον αναπληρωτή διευθυντή και το διευθυντή. Οι κανόνες αυτοί περιέχουν και τις τεχνικές λεπτομέρειες της υποχρεωτικής και εθελοντικής συνεισφοράς του προσωπικού και του Κέντρου στο ταμείο, καθώς και τα της εκκαθάρισης και καταβολής των εκάστοτε οφειλόμενων κεφαλαίων στο προσωπικό που αποχωρεί από το Κέντρο.

2. Η αναγκαία συνεισφορά για τη συγκρότηση του ταμείου προνοίας βαρύνει τους υπαλλήλους και το Κέντρο, σύμφωνα με τους εσωτερικούς κανόνες που αναφέρονται στην παράγραφο 1.

Τμήμα 3

Επίδομα οριστικής και εθελουσίας εξόδου

Άρθρο 64

1. Όταν ο διορισμός ενός υπαλλήλου που διετέλεσε στις υπηρεσίες του Κέντρου επί πέντε τουλάχιστον έτη, λήγει κατόπιν συμφωνίας μεταξύ του υπαλλήλου αυτού και του Κέντρου, είναι δυνατόν κατόπιν αποφάσεως του Διοικητικού Συμβουλίου και βάσει εκθέσεως καταρτιζόμενης από το διευθυντή, ο υπάλληλος να λάβει έκτακτο επίδομα οριστικής και εθελουσίας εξόδου, σύμφωνα με εσωτερικούς κανόνες που θεσπίζει το Διοικητικό Συμβούλιο προτάσει του διευθυντή.

2. Το επίδομα εξόδου δεν παρέχεται αυτομάτως και χορηγείται ενδεχομένως αφού ληφθούν υπόψη ιδίως τα συμφέροντα και οι στόχοι του Κέντρου, καταβάλλεται δε υπό τις προϋποθέσεις που ορίζει το Διοικητικό Συμβούλιο κατόπιν προτάσεως του διευθυντή και σύμφωνα με τους εσωτερικούς κανόνες που αναφέρονται στην παράγραφο 1.

3. Το επίδομα εξόδου δεν χορηγείται εάν η υπαλληλική σχέση λύεται κατ' εφαρμογή των άρθρων 36 και 37.

4. Το επίδομα εξόδου δεν χορηγείται στο διευθυντή και τον αναπληρωτή διευθυντή.

5. Το επίδομα εξόδου είναι ασυμβίβαστο προς την αποζημίωση που προβλέπεται στο άρθρο 34 παράγραφος 5.

ΚΕΦΑΛΑΙΟ II

Φορολογικές διατάξεις

Άρθρο 65

1. Επί των αποδοχών, τις οποίες καταβάλλει το Κέντρο στο διευθυντή, τον αναπληρωτή διευθυντή και τους υπαλλήλους του, παρακρατείται φόρος υπέρ του Κέντρου.

Οι λεπτομέρειες εφαρμογής αυτού του φόρου ορίζονται στο παράρτημα ΙΙΙ του παρόντος καθεστώτος. Η επιτροπή μπορεί να τροποποιεί το εν λόγω παράρτημα εφόσον κρίνεται απαραίτητο.

2. Ο φόρος εισπράττεται από το Κέντρο δια της παρακρατήσεως στην πηγή. Το προϊόν του φόρου εγγράφεται στον προϋπολογισμό του Κέντρου στο τμήμα «έσοδα».

ΚΕΦΑΛΑΙΟ III

Διατάξεις περί ένδικων μέσων

Άρθρο 66

1. Ο υπάλληλος, ο αναπληρωτής διευθυντής και ο διευθυντής δικαιούνται να υποβάλουν στην αρμόδια αρχή αίτηση και να της ζητήσουν να λάβει απόφαση για θέμα που τους αφορά. Η αρμόδια αρχή κοινοποιεί στον ενδιαφερόμενο την αιτιολογημένη απόφασή της εντός δύο μηνών από την κατάθεση της αιτήσεως. Η παρέλευση της προθεσμίας αυτής χωρίς απάντηση εκ μέρους της αρχής ισοδυναμεί με σιωπηρή απορριπτική απόφαση, κατά της οποίας μπορεί να ασκηθεί ένσταση κατά την έννοια της ακόλουθης παραγράφου.

2. Ο υπάλληλος, ο αναπληρωτής διευθυντής και ο διευθυντής μπορούν να υποβάλουν στην αρμόδια αρχή ένσταση κατά οιασδήποτε πράξεως η οποία θίγει το έννομο συμφέρον τους, τόσο στην περίπτωση που η αρμόδια αρχή έχει ήδη λάβει απόφαση, όσο και όταν παρέλειψε να λάβει μέτρο που επιβάλλεται από το παρόν καθεστώς. Η ένσταση αποτελεί έγγραφο με το οποίο ζητείται η φιλική επίλυση της διαφοράς που έχει προκύψει. Η ένσταση πρέπει να υποβληθεί εντός προθεσμίας δύο μηνών. Η προθεσμία αυτή αρχίζει:

- από την ημερομηνία κοινοποιήσεως της απόφασης στον ενδιαφερόμενο, όχι όμως αργότερα από την ημερομηνία κατά την οποία ο ενδιαφερόμενος λαμβάνει γνώση της αποφάσεως, αν πρόκειται για μέτρο ατομικού χαρακτήρα. εντούτοις, σε περίπτωση που η πράξη ατομικού χαρακτήρα θίγει τα συμφέροντα τρίτου, η εν λόγω προθεσμία για το πρόσωπο αυτό αρχίζει από την ημερομηνία κατά την οποία αυτό έλαβε γνώση της απόφασης,

- από την ημερομηνία λήξεως της προθεσμίας απάντησης, εφόσον η υποβολή ένστασης αναφέρεται σε σιωπηρή απορριπτική απόφαση κατά την έννοια της παραγράφου 1.

Η αρμόδια αρχή κοινοποιεί στον ενδιαφερόμενο την αιτιολογημένη απόφασή της εντός προθεσμίας δύο μηνών από την ημερομηνία υποβολής της ένστασης. Μετά τη λήξη της προθεσμίας αυτής η παράλειψη απάντησης στην ένσταση σημαίνει σιωπηρή απορριπτική απόφαση, κατά της οποίας δύναται να ασκηθεί προσφυγή κατά την έννοια του άρθρου 67.

Η διαδικασία σύμφωνα με την οποία η αρμόδια αρχή λαμβάνει αιτιολογημένη απόφαση καθορίζεται στους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

Κατά την έννοια του παρόντος άρθρου, αρμόδια αρχή είναι:

ο διευθυντής για τους υπαλλήλους,

- το Διοικητικό Συμβούλιο για το διευθυντή και τον αναπληρωτή διευθυντή, καθώς και για τις περιπτώσεις ένστασης κατά πειθαρχικού μέτρου που έλαβε ο διευθυντής,

- η επιτροπή για τις περιπτώσεις ένστασης κατά πειθαρχικού μέτρου που έλαβε το Διοικητικό Συμβούλιο κατά του διευθυντή ή του αναπληρωτή διευθυντή.

Άρθρο 67

1. Οι διαφορές μεταξύ των υπαλλήλων, του διευθυντή και του αναπληρωτή διευθυντή, αφενός, και του Κέντρου, αφετέρου, επιλύονται υποχρεωτικά δια συνδιαλλαγής σύμφωνα με τις διαδικασίες που καθορίζονται στο παράρτημα IV του παρόντος καθεστώτος. Ωστόσο, σε περίπτωση που δεν είναι δυνατή η επίλυση της διαφοράς, ο υπάλληλος έχει το δικαίωμα να προσφύγει στο Διοικητικό Δικαστήριο της Διεθνούς Οργάνωσης Εργασίας.

2. Το Διοικητικό Δικαστήριο της Διεθνούς Οργάνωσης Εργασίας, εφεξής καλούμενο "το Διοικητικό Δικαστήριο", είναι αρμόδιο να κρίνει επί οιασδήποτε διαφοράς μεταξύ του Κέντρου και υπαλλήλου του Κέντρου όσον αφορά τη νομιμότητα πράξεως που θίγει το έννομο συμφέρον τους, κατά την έννοια του άρθρου 66 παράγραφος 2.

3. Η προσφυγή ενώπιον του Διοικητικού Δικαστηρίου είναι παραδεκτή μόνον εάν:

- έχει προηγουμένως υποβληθεί στην αρμόδια αρχή ένσταση σύμφωνα με το άρθρο 66 παράγραφος 2 εντός της καθορισθείσας προθεσμίας,

- η ένσταση αποτελεί αντικείμενο ρητής ή σιωπηρής απόρριψης

- η διαδικασία συνδιαλλαγής δεν είχε αποτέλεσμα.

4. Οι προσφυγές δυνάμει της παραγράφου 2 υποβάλλονται εντός προθεσμίας τριών μηνών. Η προθεσμία αυτή αρχίζει:

- από την ημερομηνία κοινοποίησης της απόφασης που ελήφθη προς απάντηση της ένστασης

- από την ημερομηνία λήξεως της προθεσμίας απαντήσεως, εφόσον η προσφυγή αφορά σιωπηρή απορριπτική απόφαση της ένστασης που υποβλήθηκε σύμφωνα με το άρθρο 66 παράγραφος 2. Εντούτοις, σε περίπτωση που κατόπιν σιωπηρής απορριπτικής αποφάσεως, αλλά εντός της προθεσμίας άσκησης προσφυγής, ληφθεί ρητή απόφαση για την απόρριψη ένστασης, η προθεσμία άσκησης προσφυγής αρχίζει εκ νέου.

ΤΙΤΛΟΣ V

ΤΟΠΙΚΟΙ ΥΠΑΛΛΗΛΟΙ

Άρθρο 68

1. Ο τοπικός υπάλληλος προσλαμβάνεται με σύμβαση εργασίας από το διευθυντή για ορισμένο χρόνο.

2. Για τον τοπικό υπάλληλο ισχύουν κατ'αναλογία οι διατάξεις του τίτλου ΙΙ, εξαιρέσει των άρθρων 6 έως 10, 29, 31 έως 37, 40 έως 43, 46 έως 50 και του κεφαλαίου VI.

Άρθρο 69

Οι όροι εργασίας του τοπικού υπαλλήλου και, ειδικότερα, όσον αφορά:

α) τις λεπτομέρειες της έναρξης και της λύσης της σχέσεως εργασίας

β) τις άδειες και

γ) την κατάταξη και την αμοιβή του

καθορίζονται από το διευθυντή βάσει των κανόνων και των πρακτικών στον τόπο που ασκεί το καθήκοντά του ο τοπικός υπάλληλος.

Άρθρο 70

Στον τομέα της κοινωνικής ασφάλισης, το Κέντρο αναλαμβάνει ό,τι βαρύνει τον εργοδότη βάσει της νομοθεσίας της ισχύουσας στον τόπο που ασκεί τα καθήκοντά του ο τοπικός υπάλληλος.

Άρθρο 71

Ο τοπικός υπάλληλος δικαιούται να υποβάλει στο διευθυντή αίτηση ζητώντας του να λάβει απόφαση για θέμα που τον αφορά. Ο διευθυντής κοινοποιεί την αιτιολογημένη απόφασή του στον ενδιαφερόμενο εντός μηνός από την υποβολή της αίτησης. Σε περίπτωση απορριπτικής απόφασης, ο τοπικός υπάλληλος δύναται να ασκήσει προσφυγή κατά την έννοια του άρθρου 72.

Άρθρο 72

Οι διαφορές μεταξύ του Κέντρου και των τοπικών υπαλλήλων υπάγονται στο δικαστήριο το οποίο είναι αρμόδιο βάσει της νομοθεσίας της ισχύουσας στον τόπο που ο τοπικός υπάλληλος ασκεί τα καθήκοντά του.

ΤΙΤΛΟΣ VI

ΥΠΑΛΛΗΛΟΙ ΠΟΥ ΥΠΗΡΕΤΟΥΝ ΣΤΟ ΕΞΩΤΕΡΙΚΟ

Άρθρο 73

Οι διατάξεις που εφαρμόζονται στους υπαλλήλους που υπηρετούν στο εξωτερικό διέπονται από τους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

ΤΙΤΛΟΣ VII

ΚΑΝΟΝΕΣ ΠΟΥ ΙΣΧΥΟΥΝ ΓΙΑ ΤΟ ΠΡΟΣΩΡΙΝΑ ΑΠΟΣΠΑΣΘΕΝ ΠΡΟΣΩΠΙΚΟ

ΣΤΟ ΚΑΕ

Άρθρο 74

Οι διατάξεις που εφαρμόζονται στα πρόσωπα από οργανώσεις ή εταιρείες, τα οποία έχουν αποσπασθεί προσωρινά στο ΚΑΕ δυνάμει ειδικών συμφωνιών συνεργασίας ή ανταλλαγών, διέπονται από τους εσωτερικούς κανόνες που θεσπίζει το Διοικητικό Συμβούλιο κατόπιν προτάσεως του διευθυντή.

ΤΙΤΛΟΣ VIII

ΤΕΛΙΚΕΣ ΔΙΑΤΑΞΕΙΣ

Άρθρο 75

Το παρόν καθεστώς αρχίζει να ισχύει την ίδια ημερομηνία με την απόφαση του Συμβουλίου Υπουργών ΑΚΕ-ΕΚ που το θεσπίζει.

Άρθρο 76

Η παρούσα απόφαση αρχίζει να ισχύει την ημέρα της θέσπισής της.

Βρυξέλλες,

Για την Επιτροπή των Πρέσβεων

Ο Πρόεδρος

ΠΑΡΑΡΤΗΜΑ Ι ΤΟΥ ΚΑΘΕΣΤΩΤΟΣ

ΚΕΝΤΡΟ ΑΝΑΠΤΥΞΗΣ ΤΩΝ ΕΠΙΧΕΙΡΗΣΕΩΝ (ΚΑΕ)

ΣΥΜΒΑΣΗ *ΠΡΟΣ:

Κυρία/Κύριο

που γεννήθηκε (ημερομηνία)

υπήκοο

κάτοχο του δελτίου ταυτότητας αριθ.

εκδοθείσας στις ... στ .

Έχοντας υπόψη τις πληροφορίες που παρείχατε στην αίτηση υποψηφιότητάς σας και κατόπιν της διαγωνιστικής διαδικασίας προσλήψεων, το Κέντρο Ανάπτυξης των Επιχειρήσεων (ΚΑΕ, εκπροσωπούμενο από το διευθυντή του, κ. ......................................., βάσει του άρθρου 6 του παραρτήματος της απόφασης αριθ. ..... του Συμβουλίου Υπουργών ΑΚΕ-ΕΚ σχετικά με το καθεστώς που εφαρμόζεται στο προσωπικό του Κέντρου, αποφάσισε να σας διορίσει υπάλληλο του Κέντρου.

Οι όροι που διέπουν το διορισμό σας είναι οι ακόλουθοι:

1. ΔΙΑΡΚΕΙΑ

Η σύμβαση εργασίας αρχίζει να ισχύει στις ................. για αόριστο χρονικό διάστημα στο πλαίσιο του παραρτήματος ΙΙΙ της συμφωνίας του Κοτονού.

2. ΠΕΡΙΟΔΟΣ ΔΟΚΙΜΑΣΤΙΚΗΣ ΥΠΗΡΕΣΙΑΣ

Οι πρώτοι έξι μήνες υπηρεσίας θεωρούνται ως δοκιμαστική περίοδος. Κατά τη διάρκεια της περιόδου αυτής, έκαστο των μερών δύναται να λύσει την παρούσα σύμβαση με συστημένη επιστολή και χωρίς προειδοποίηση. Η δοκιμαστική αυτή περίοδος εφαρμόζεται μόνο για τον πρώτο διορισμό.

______________

* Το υπόδειγμα σύμβασης θα πρέπει να προσαρμοστεί για τις συμβάσεις ορισμένου χρόνου και τις βραχυχρόνιες συμβάσεις που αναφέρονται στο άρθρο 6 του παρόντος καθεστώτος προκειμένου να ληφθούν υπόψη οι διατάξεις που εφαρμόζονται σ' αυτόν τον τύπο συμβάσεων και να καταστεί δυνατός ο καθορισμός ατομικών όρων κατά την κατάρτιση της σύμβασης.

3. ΤΟΠΟΣ

Τοποθετείστε επί του παρόντος στ ................ . Ωστόσο, είναι δυνατόν να τοποθετηθείτε σε άλλο τόπο εργασίας αποκλειστικά προς το συμφέρον του Κέντρου.

4. ΚΑΤΑΤΑΞΗ

Κατηγορία :

Βαθμός :

Κλιμάκιο :

Δέχεστε να σας τοποθετεί ο διευθυντής, όποτε το κρίνει σκόπιμο αναλόγως των αναγκών του Κέντρου, σε θέση με καθήκοντα ανάλογα με την κατηγορία και το βαθμό σας, πράγμα το οποίο μπορεί να συνεπάγεται αλλαγές των αρμοδιοτήτων σας.

5. ΕΒΔΟΜΑΔΙΑΙΑ ΔΙΑΡΚΕΙΑ ΕΡΓΑΣΙΑΣ

Η εβδομαδιαία διάρκεια εργασίας είναι 37,5 ώρες.

6. ΛΗΞΗ ΤΩΝ ΚΑΘΗΚΟΝΤΩΝ ΜΕΤΑ ΑΠΟ ΠΡΟΕΙΔΟΠΟΙΗΤΙΚΗ ΠΡΟΘΕΣΜΙΑ

Σύμφωνα με το άρθρο 34 του παρόντος καθεστώτος που εφαρμόζεται στο προσωπικό του Κέντρου, έκαστο των μερών δύναται να λύσει τη σύμβαση εργασίας με συστημένη επιστολή.

7. ΚΑΘΕΣΤΩΣ ΠΟΥ ΕΦΑΡΜΟΖΕΤΑΙ ΣΤΟ ΠΡΟΣΩΠΙΚΟ

Τα δύο μέρη αναγνωρίζουν τις δεσμεύσεις και τις υποχρεώσεις που απορρέουν από:

α) το καταστατικό και τον εσωτερικό κανονισμό του Κέντρου, το καθεστώς που εφαρμόζεται στο προσωπικό του Κέντρου και τη συμφωνία περί της έδρας.

β) τους διάφορους εσωτερικούς κανόνες που θεσπίζει το Κέντρο σύμφωνα με το προαναφερόμενο καθεστώς, του οποίου δηλώνετε ότι έχετε λάβει γνώση. οι ενδεχόμενες τροποποιήσεις των ως άνω κανόνων δύνανται να σας αντιταχθούν μόνον κατόπιν κοινοποιήσεως.

γ) τους ατομικούς όρους που ενδεχομένως καθορίστηκαν από το Κέντρο για σας προσωπικώς, σύμφωνα με το άρθρο 1 παράγραφος 5 του προαναφερόμενου καθεστώτος.

Παραιτείστε ρητώς από τα πλεονεκτήματα που προβλέπει για την ανάληψη καθηκόντων το προαναφερόμενο καθεστώς, και τα οποία έχετε ήδη λάβει επ'ευκαιρία τυχόν προηγούμενου διορισμού.

Στο πλαίσιο του παρόντος διορισμού λαμβάνονται υπόψη τα έτη υπηρεσίας που συμπληρώσατε κατά τη διάρκεια τυχόν προηγούμενου διορισμού στο Κέντρο.

8. ΔΙΑΙΤΗΣΙΑ

Ο διακανονισμός τυχόν διαφορών μεταξύ σας και του Κέντρου γίνεται δια συνδιαλλαγής ή ενώπιον του Διοικητικού Δικαστηρίου της Διεθνούς Οργάνωσης Εργασίας σύμφωνα με το άρθρο 67 του καθεστώτος που εφαρμόζεται στο προσωπικό.

Ο διακανονισμός των διαφορών δεν μπορεί να γίνει κατά κανένα άλλο τρόπο.

9. ΔΕΛΤΙΑ

Το παράρτημα Α (Διοικητικό δελτίο) και το παράρτημα Β (Οικογενειακό δελτίο) αποτελούν αναπόσπαστο μέρος της παρούσας σύμβασης.

Για το Κέντρο Ανάπτυξης των Επιχειρήσεων

Βρυξέλλες,

Ο διευθυντής

Προς το διευθυντή του Κέντρου

Αποδέχομαι την ως άνω σύμβαση και τους όρους που περιέχει.

Έχω λάβει γνώση του καταστατικού και του εσωτερικού κανονισμού του Κέντρου, του καθεστώτος που εφαρμόζεται στο προσωπικό του Κέντρου και των εσωτερικών κανόνων του Κέντρου.

Αποδέχομαι τους κανόνες που θεσπίζει το καθεστώς που εφαρμόζεται στο προσωπικό, για το διακανονισμό τυχόν διαφορών μου με το Κέντρο και παραιτούμαι ρητώς από οποιαδήποτε άλλη μορφή διακανονισμού, συμπεριλαμβανομένης της προσφυγής σε οιαδήποτε άλλη δικαιοδοτική αρχή.

Ημερομηνία

Υπογραφή του/της διοριζομένου(-ης)

ΠΑΡΑΡΤΗΜΑ Α ΤΟΥ ΠΑΡΑΡΤΗΜΑΤΟΣ Ι

ΔΙΟΙΚΗΤΙΚΟ ΔΕΛΤΙΟ

Επώνυμο :

Όνομα(-τα):

Ημερομηνία γεννήσεως :

Οικογενειακή κατάσταση :

Ημερομηνία της σύμβασης :

Ημερομηνία ισχύος της παρούσας σύμβασης :

Διάρκεια της σύμβασης:

Τόπος καταγωγής :

Κατοικία λόγω άσκησης καθηκόντων:

Κατηγορία, βαθμός και κλιμάκιο:

Μηνιαίος βασικός μισθός:

Ειδικές ρήτρες:

.

.

Υπογραφή του υπαλλήλου

Ο διευθυντής

ΠΑΡΑΡΤΗΜΑ Β ΤΟΥ ΠΑΡΑΡΤΗΜΑΤΟΣ Ι

ΟΙΚΟΓΕΝΕΙΑΚΟ ΔΕΛΤΙΟ

Επώνυμο:

.

Όνομα(-τα):

.

Τόπος και ημερομηνία γεννήσεως:

.

ΣΥΝΤΗΡΟΥΜΕΝΑ ΠΡΟΣΩΠΑ

Επώνυμο και όνομα(-τα) Τόπος και ημερομηνία γεννήσεως Συγγενική σχέση Οικογενειακή κατάσταση Υπηκοότητα

. . . . .

Ο/Η υπογράφων(-ουσα) βεβαιώνω την ακρίβεια των ανωτέρω παρεχομένων πληροφοριών

.

.

Υπογραφή του υπαλλήλου

Ο διευθυντής

Ημερομηνία :

ΠΑΡΑΡΤΗΜΑ II ΤΟΥ ΚΑΘΕΣΤΩΤΟΣ

ΠΙΝΑΚΑΣ ΜΕΙΚΤΩΝ ΒΑΣΙΚΩΝ ΜΗΝΙΑΙΩΝ ΑΠΟΔΟΧΩΝ (σε ευρώ)

Ισχύει από 1ης Ιουλίου 2000 (δείκτης Ιουνίου 2000)

>ΘΕΣΗ ΠIΝΑΚΑ>

Με εξαίρεση τους βαθμούς 1.Α και 1.Β, ο αριθμός των υπαλλήλων στο ανώτατο κλιμάκιο κάθε βαθμού δεν μπορεί να υπερβαίνει το 25% του αριθμού των προβλεπόμενων από τον κανονισμό υπηρεσιακής κατάστασης θέσεων εργασίας στον αντίστοιχο βαθμό.

ΠΑΡΑΡΤΗΜΑ III ΤΟΥ ΚΑΘΕΣΤΩΤΟΣ

ΛΕΠΤΟΜΕΡΕΙΕΣ ΕΦΑΡΜΟΓΗΣ ΤΟΥ ΦΟΡΟΥ ΤΟΥ ΘΕΣΠΙΣΘΕΝΤΟΣ

ΥΠΕΡ ΤΟΥ ΚΕΝΤΡΟΥ

1. Υπόκεινται στον υπέρ του Κέντρου φόρο που προβλέπεται στο άρθρο 65 του καθεστώτος ο διευθυντής, ο αναπληρωτής διευθυντής και το προσωπικό του Κέντρου, εκτός από τους τοπικούς υπαλλήλους.

Ο φόρος οφείλεται κάθε μήνα ανάλογα με τους μισθούς και τις απολαβές πάσης φύσεως που καταβάλλονται από το Κέντρο σε κάθε φορολογούμενο.

Πάντως, αποκλείονται από τη φορολογητέα βάση τα κατ'αποκοπήν ή μη ποσά και οι αποζημιώσεις που αντιπροσωπεύουν την ανταμοιβή για βάρη που ανελήφθησαν λόγω ασκήσεως των καθηκόντων.

2. Οι παροχές και τα επιδόματα οικογενειακής και κοινωνικής φύσης εκπίπτουν από τη φορολογητέα βάση.

3. Έκπτωση 10% εφαρμόζεται για επαγγελματικά και προσωπικά έξοδα επί του ποσού που προκύπτει μετά την εφαρμογή των παραγράφων 1 και 2 του παρόντος παραρτήματος.

Για κάθε τέκνο ή πρόσωπο που συντηρείται από τον φορολογούμενο γίνεται συμπληρωματική έκπτωση που αντιστοιχεί στο διπλάσιο του ποσού του επιδόματος συντηρούμενου τέκνου που λαμβάνει ο φορολογούμενος.

- Για τον υπολογισμό της φορολογητέας βάσης, γίνεται επιπλέον έκπτωση 16% επί της ακαθάριστης αμοιβής κάθε εκπατρισμένου μέλους του προσωπικού. Η ελάχιστη έκπτωση δυνάμει της παρούσας διατάξεως δεν μπορεί να είναι κατώτερη από 200 ευρώ.

Οι κρατήσεις επί των αποδοχών των φορολογουμένων βάσει της νομοθεσίας περί κοινωνικής ασφάλισης στην οποία υπόκειται, εκπίπτουν από τη φορολογητέα βάση, όπως ορίζεται στα άρθρα 60 έως 63 και στους αντίστοιχους εσωτερικούς κανόνες.

4. Ο φόρος υπολογίζεται επί του φορολογητέου ποσού που προκύπτει κατ' εφαρμογήν της παραγράφου 3 όπου θεωρείται μηδενικό το κλιμάκιο κάτω των 79,02 ευρώ, σύμφωνα με τους ακόλουθους συντελεστές:

- 0% για το κλιμάκιο κάτω των 79,02 ευρώ

- 8% για το κλιμάκιο μεταξύ 79,03 και 1 396,62 ευρώ

- 10% για το κλιμάκιο μεταξύ 1 396,63 και 1 923,61 ευρώ

- 12,5% για το κλιμάκιο μεταξύ 1 923,62 και 2 204,60 ευρώ

- 15% για το κλιμάκιο μεταξύ 2 204,61 και 2 503,33 ευρώ

- 17,5% για το κλιμάκιο μεταξύ 2 503,34 και 2 784,31 ευρώ

- 20% για το κλιμάκιο μεταξύ 2 784,32 και 3 056,64 ευρώ

- 22,5% για το κλιμάκιο μεταξύ 3 056,65 και 3 336,36 ευρώ

- 25% για το κλιμάκιο μεταξύ 3 336,37 και 3 610,09 ευρώ

- 27,5% για το κλιμάκιο μεταξύ 3 610,10 και 3 891,02 ευρώ

- 30% για το κλιμάκιο μεταξύ 3 891,03 και 4 163,38 ευρώ

- 32,5% για το κλιμάκιο μεταξύ 4 163,39 και 4 444,43 ευρώ

- 35% για το κλιμάκιο μεταξύ 4 444,44 και 4 716,82 ευρώ

- 40% για το κλιμάκιο μεταξύ 4 716,83 και 4 997,72 ευρώ

- 45% για το κλιμάκιο πάνω από 4 997,73 ευρώ

Το ποσό του φόρου στρογγυλοποιείται στην αμέσως κατώτερη μονάδα.

Τα ως άνω φορολογικά κλιμάκια είναι εκείνα που ίσχυαν την 1η Ιουλίου 2000.

5. Κατά παρέκκλιση από τις παραγράφους 3 και 4, τα ποσά που καταβάλλονται ως ανταμοιβή της υπερωριακής εργασίας φορολογούνται με το φορολογικό συντελεστή που εφαρμόστηκε τον προηγούμενο μήνα εκείνου της πληρωμής στο υψηλότερο κλιμάκιο του φορολογητέου ποσού των αποδοχών του υπαλλήλου.

Οι πληρωμές λόγω λήξεως των υπηρεσιών φορολογούνται, μετά την εφαρμογή των εκπτώσεων της παραγράφου 3 πρώτο, δεύτερο και τρίτο εδάφιο, με συντελεστή ίσο προς τα δύο τρίτα του λόγου που υπήρχε κατά την καταβολή του τελευταίου μισθού, μεταξύ:

- του οφειλόμενου ποσού φόρου, και

- της φορολογητέας βάσης, όπως ορίζεται στις παραγράφους 1, 2 και 3.

6. Όταν η φορολογητέα πληρωμή ανάγεται σε περίοδο μικρότερη του μηνός, ο συντελεστής του φόρου είναι εκείνος που εφαρμόζεται στην αντίστοιχη μηνιαία πληρωμή.

Όταν η φορολογητέα πληρωμή ανάγεται σε περίοδο μεγαλύτερη του μηνός, ο οφειλόμενος φόρος υπολογίζεται όπως αν η καταβολή αυτή ήταν κατανεμημένη κανονικά στους μήνες στους οποίους ανάγεται.

Διορθωτικές καταβολές που δεν ανάγονται στο μήνα κατά τη διάρκεια του οποίου καταβάλλονται, υπόκεινται σε φόρο ο οποίος θα τις επιβάρυνε αν είχαν πραγματοποιηθεί κατά τις κανονικές τους ημερομηνίες.

7. Η επιτροπή θεσπίζει κάθε πρόσφορη διάταξη για την εφαρμογή των διατάξεων που προβλέπει το παρόν παράρτημα.

Ο διευθυντής του Κέντρου φροντίζει για την εφαρμογή αυτών των διατάξεων.

Εν ανάγκη, προσφεύγει κατ' αναλογία στο καθεστώς που εφαρμόζεται σχετικά στους υπαλλήλους των Ευρωπαϊκών Κοινοτήτων και, ιδίως, στον κανονισμό (ΕΚ, Ευρατόμ, ΕΚΑΧ) αριθ. 260/68 του Συμβουλίου, της 29ης Φεβρουαρίου 1968, περί καθορισμού των όρων και της διαδικασίας επιβολής του φόρου του θεσπισθέντος υπέρ των Ευρωπαϊκών Κοινοτήτων* όπως τροποποιήθηκε τελευταία.

__________________

* ΕΕ L 56, 4.3.1968, σ. 8

ΠΑΡΑΡΤΗΜΑ IV ΤΟΥ ΚΑΘΕΣΤΩΤΟΣ

ΔΙΑΔΙΚΑΣΙΑ ΣΥΝΔΙΑΛΛΑΓΗΣ

Άρθρο 1

Πεδίο εφαρμογής

Ο διακανονισμός των διαφορών μεταξύ των υπαλλήλων του Κέντρου, του διευθυντή ή του αναπληρωτή διευθυντή, αφενός, και του Κέντρου, αφετέρου, πραγματοποιείται με συνδιαλλαγή σύμφωνα με τους παρόντες διαδικαστικούς κανόνες.

Άρθρο 2

Ορισμοί

Εκτός εάν προκύπτει άλλως στη συγκεκριμένη περίπτωση, για τους σκοπούς των παρόντων διαδικαστικών κανόνων νοούνται ως:

- κράτος ΑΚΕ: κράτος που ανήκει στην ομάδα των κρατών της Αφρικής, της Καραϊβικής και του Ειρηνικού που έχουν υπογράψει τη συμφωνία του Κοτονού

- κράτος μέλος: κράτος μέλος της Ευρωπαϊκής Ένωσης

- Δικαστήριο: το Διοικητικό Δικαστήριο της Διεθνούς Οργάνωσης Εργασίας

- συμφωνία: η συμφωνία εταιρικής σχέσης ΑΚΕ-ΕΚ του Κοτονού

- Συμβούλιο Υπουργών: το Συμβούλιο των Υπουργών ΑΚΕ-ΕΚ που αναφέρεται στη συμφωνία του Κοτονού

- επιτροπή: η επιτροπή πρέσβεων ΑΚΕ-ΕΚ

- Διοικητικό Συμβούλιο: το Διοικητικό Συμβούλιο του Κέντρου Ανάπτυξης των Επιχειρήσεων

- Κέντρο: το Κέντρο Ανάπτυξης των Επιχειρήσεων

- καθεστώς: το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων στο πλαίσιο της συμφωνίας του Κοτονού

- αιτών: το μέρος το οποίο κινεί τη διαδικασία συνδιαλλαγής κοινοποιώντας στο άλλο μέρος αίτηση συνδιαλλαγής και προβολή αξιώσεων

- καθ' ού η αίτηση: το μέρος στη διαδικασία συνδιαλλαγής έναντι του οποίου προβάλλονται αξιώσεις

- μέρη: στο πλαίσιο της διαδικασίας συνδιαλλαγής, ο αιτών και ο καθ'ού η αίτηση στη διαδικασία αυτή.

Άρθρο 3

Κοινοποίηση και υπολογισμός των προθεσμιών

1. Όλες οι κοινοποιήσεις που προβλέπονται στους παρόντες κανόνες γίνονται με συστημένη επιστολή ή με επίδοση στον ίδιο τον παραλήπτη έναντι χρονολογημένου αποδεικτικού παραλαβής και στις δύο περιπτώσεις. Η κοινοποίηση λογίζεται ότι έχει παραληφθεί κατά την ημερομηνία της ούτω πραγματοποιηθείσας κοινοποιήσεως. Η μη παραλαβή εξ ευθύνης του παραλήπτη ή η άρνηση υπογραφής του αποδεικτικού παραλαβής ισοδυναμεί με κοινοποίηση.

2. Προκειμένου να υπολογισθεί η προθεσμία στο πλαίσιο των παρόντων διαδικαστικών κανόνων, η εν λόγω προθεσμία αρχίζει την επομένη της ημέρας κατά την οποία η κοινοποίηση, η γνωστοποίηση ή η πρόταση παρελήφθη. Εάν η τελευταία ημέρα της προθεσμίας είναι εορτή ή αργία, στη διεύθυνση που αναφέρεται στην κοινοποίηση, γνωστοποίηση ή πρόταση, η προθεσμία παρατείνεται μέχρι την επόμενη πρώτη εργάσιμη ημέρα. Συνυπολογίζονται ωστόσο οι εορτές και οι αργίες οι οποίες μεσολαβούν στο διάστημα κατά το οποίο τρέχει η προθεσμία.

Άρθρο 4

Συνδιαλλαγή

1. Οποιαδήποτε στιγμή πριν από την υποβολή της αίτησης στο Διοικητικό Δικαστήριο της Διεθνούς Οργάνωσης Εργασίας, το πρόσωπο που δικαιούται να ζητήσει αυτό το διακανονισμό οφείλει να ζητήσει τη διευθέτηση της διαφοράς με συνδιαλλαγή σύμφωνα με τους παρόντες διαδικαστικούς κανόνες.

2. Σε περίπτωση διαφοράς μεταξύ του διευθυντή ή του αναπληρωτή διευθυντή και του Κέντρου, ο αιτών οφείλει να υποβάλει στην επιτροπή αίτημα για το διορισμό μεσολαβητή.

Ο διορισμός πρέπει να γίνει από την επιτροπή, εντός μεγίστης προθεσμίας 60 ημερών μετά την παραλαβή του αιτήματος.

3. Σε περίπτωση διαφοράς μεταξύ του υπαλλήλου και του Κέντρου, ο αιτών οφείλει να υποβάλει στο Διοικητικό Συμβούλιο αίτημα για το διορισμό μεσολαβητή. Ο διορισμός πρέπει να γίνει εντός μεγίστης προθεσμίας 45 ημερών.

4. Το πρόσωπο που διορίζεται ως μεσολαβητής, πρέπει να έχει την ιθαγένεια ενός των κρατών που έχουν υπογράψει τη συμφωνία.

5. Εντός 30 ημερών αφότου παραλάβει την κοινοποίηση του διορισμού του μεσολαβητή, ο υποβάλλων την αίτηση συνδιαλλαγής κοινοποιεί την αίτηση αυτή στο έτερο μέρος και στον μεσολαβητή.

Η αίτηση περιλαμβάνει υπόμνημα των ισχυρισμών του αιτούντος και συνοδεύεται από αντίγραφα των σχετικών εγγράφων.

6. Εντός 30 ημερών από την παραλαβή της κοινοποίησης της αίτησης, το έτερο μέρος οφείλει να υποβάλει στον μεσολαβητή και στον αιτούντα απάντηση στους ισχυρισμούς του.

7. Οι διαδικασίες ενώπιον του μεσολαβητή διεξάγονται όσο πιο ανεπίσημα και γρήγορα επιτρέπει η δίκαιη και αντικειμενική διευθέτηση της διαφοράς και βασίζονται στην αμερόληπτη ακρόαση των μερών. Τα μέρη μπορούν να εκπροσωπούνται ή να επικουρούνται από πληρεξούσιο της εκλογής τους.

8. Μετά την εξέταση της υπόθεσης, ο μεσολαβητής προτείνει στα μέρη όρους διευθέτησης της διαφοράς.

9. Εάν προκύψει διακανονισμός, ο μεσολαβητής καταρτίζει και υπογράφει το πρακτικό του διακανονισμού. Το πρακτικό υπογράφεται από τα μέρη για να πιστοποιηθεί η αποδοχή του. Το υπογεγραμμένο πρακτικό του διακανονισμού δεσμεύει τα μέρη.

10. Τα μέρη λαμβάνουν αντίγραφα του πρακτικού του διακανονισμού, όπως υπεγράφη.

11. Εάν δεν προκύψει διακανονισμός εντός τεσσάρων μηνών από το διορισμό του μεσολαβητή, τα μέρη είναι ελεύθερα να υποβάλουν τη διαφορά τους στο Διοικητικό Δικαστήριο της Διεθνούς Οργάνωσης Εργασίας. Σε αυτήν την περίπτωση, ουδαμώς θίγονται τα νόμιμα δικαιώματα των μερών ενώπιον του Δικαστηρίου από οτιδήποτε προέκυψε κατά τη διαδικασία ενώπιον του μεσολαβητή.

12. Σε περίπτωση αποτυχίας της συνδιαλλαγής, η υπόθεση μπορεί, εντός τριών μηνών, να υποβληθεί ενώπιον του Διοικητικού Δικαστηρίου της Διεθνούς Οργάνωσης Εργασίας.

ΠΑΡΑΡΤΗΜΑ V ΤΟΥ ΚΑΘΕΣΤΩΤΟΣ

ΣΥΝΘΕΣΗ ΚΑΙ ΔΙΑΔΙΚΑΣΙΕΣ ΤΩΝ ΟΡΓΑΝΩΝ ΠΟΥ ΠΡΟΒΛΕΠΟΝΤΑΙ

ΣΤΟ ΑΡΘΡΟ 4 ΤΟΥ ΚΑΘΕΣΤΩΤΟΣ

Τμήμα 1

Επιτροπή προσωπικού

Η επιτροπή προσωπικού συγκροτείται από μέλη των οποίων η θητεία καθορίζεται σε τρία έτη. Όλοι οι υπάλληλοι έχουν το δικαίωμα του εκλέγειν και του εκλέγεσθαι. Οι εκλογές διεξάγονται με μυστική ψηφοφορία.

Οι προϋποθέσεις εκλογής στην επιτροπή προσωπικού και οι όροι λειτουργίας της καθορίζονται από τη γενική συνέλευση των υπαλλήλων στον εσωτερικό κανονισμό της ένωσης υπαλλήλων.

Η σύνθεση της επιτροπής προσωπικού πρέπει να εξασφαλίσει την αντιπροσώπευση όλων των κατηγοριών των υπαλλήλων που προβλέπονται στο άρθρο 7 και να αντικατοπτρίζει στο μέτρο του δυνατού την αρχή της ισομερούς συμμετοχής ΑΚΕ-ΕΚ που χαρακτηρίζει το Κέντρο.

Οι εκλογές στην επιτροπή προσωπικού είναι έγκυρες μόνο με τη συμμετοχή των δύο τρίτων των εκλογέων. Ωστόσο, όταν δεν υπάρχει απαρτία, η εγκυρότητα της εκλογής στο δεύτερο γύρο εξασφαλίζεται εάν συμμετέχει η πλειοψηφία των εκλογέων.

Τα καθήκοντα των μελών της επιτροπής προσωπικού και των υπαλλήλων που κατέχουν θέση με εξουσιοδότηση της επιτροπής προσωπικού σε όργανο που προβλέπεται από το καθεστώς ή το οποίο δημιουργείται από το Κέντρο, θεωρούνται ως μέρη της υπηρεσίας την οποία οφείλουν να παρέχουν στο όργανο στο οποίο ανήκουν. Η άσκηση των ανωτέρω καθηκόντων δεν επιτρέπεται να προξενεί ζημία στον εν λόγω υπάλληλο.

Τμήμα 2

Επιτροπή διορισμών/προαγωγών

Ο διευθυντής διορίζει επιτροπή διορισμών/προαγωγών για κάθε κενή θέση ή προαγωγή, προβλεπόμενη στον προϋπολογισμό.

Η επιτροπή προσωπικού συμμετέχει στην εν λόγω επιτροπή ως παρατηρητής.

Η σύνθεση και η λειτουργία της επιτροπής διορισμών/προαγωγών καθορίζεται στους εσωτερικούς κανόνες.